Eesti Vabariigi põhiseadus – Riigi Teataja
Süstemaatiline liigitus: RIIGIÕIGUS → Põhiseadus
Eesti Vabariigi põhiseadus (lühend - PS)
Kommenteeritud väljaanne
Eesti Vabariigi põhiseadus - sisukord
II PÕHIÕIGUSED, VABADUSED JA KOHUSTUSED
III RAHVAS
IV RIIGIKOGU
V VABARIIGI PRESIDENT
VI VABARIIGI VALITSUS
VII SEADUSANDLUS
VIII RAHANDUS JA RIIGIEELARVE
IX VÄLISSUHTED JA VÄLISLEPINGUD
X RIIGIKAITSE
XI RIIGIKONTROLL
XII ÕIGUSKANTSLER
XIII KOHUS
XIV KOHALIK OMAVALITSUS
XV PÕHISEADUSE MUUTMINE
Rahvahääletusel vastu võetud
RT I, 15.05.2015, 2
Vastu võetud 28.06.1992
RT 1992, 26, 349
jõustumine 03.07.1992
25.02.2003 RT I 2003, 29, 174 17.10.2005
05.10.2003 RT I 2003, 64, 429 06.01.2004
12.04.2007 RT I 2007, 33, 210 21.07.2007
13.04.2011 RT I, 27.04.2011, 1 22.07.2011
06.05.2015 RT I, 15.05.2015, 1 13.08.2015
Kõikumatus usus ja vankumatus tahtes kindlustada ja arendada riiki,
mis on loodud Eesti rahva riikliku enesemääramise kustumatul õigusel ja välja kuulutatud 1918. aasta 24. veebruaril,
mis on rajatud vabadusele, õiglusele ja õigusele,
mis on kaitseks sisemisele ja välisele rahule ning pandiks praegustele ja tulevastele põlvedele nende ühiskondlikus edus ja üldises kasus,
mis peab tagama eesti rahvuse, keele ja kultuuri säilimise läbi aegade –
võttis Eesti rahvas 1938. aastal jõustunud põhiseaduse § 1 alusel 1992. aasta 28. juuni rahvahääletusel vastu järgmise põhiseaduse.
[RT I 2007, 33, 210 - jõust. 21.07.2007]
§ 1. Eesti on iseseisev ja sõltumatu demokraatlik vabariik, kus kõrgeima riigivõimu kandja on rahvas.
Eesti iseseisvus ja sõltumatus on aegumatu ning võõrandamatu.
§ 2. Eesti riigi maa-ala, territoriaalveed ja õhuruum on lahutamatu ja jagamatu tervik.
Eesti on riiklikult korralduselt ühtne riik, mille territooriumi haldusjaotuse sätestab seadus.
§ 3. Riigivõimu teostatakse üksnes põhiseaduse ja sellega kooskõlas olevate seaduste alusel. Rahvusvahelise õiguse üldtunnustatud põhimõtted ja normid on Eesti õigussüsteemi lahutamatu osa.
Seadused avaldatakse ettenähtud korras. Täitmiseks kohustuslikud saavad olla üksnes avaldatud seadused.
§ 4. Riigikogu, Vabariigi Presidendi, Vabariigi Valitsuse ja kohtute tegevus on korraldatud võimude lahususe ja tasakaalustatuse põhimõttel.
§ 5. Eesti loodusvarad ja loodusressursid on rahvuslik rikkus, mida tuleb kasutada säästlikult.
§ 6. Eesti riigikeel on eesti keel.
§ 7. Eesti riigivärvid on sinine, must ja valge. Riigilipu ja riigivapi kuju sätestab seadus.
II. peatükk PÕHIÕIGUSED, VABADUSED JA KOHUSTUSED
§ 8. Igal lapsel, kelle vanematest üks on Eesti kodanik, on õigus Eesti kodakondsusele sünnilt.
Igaühel, kes on alaealisena kaotanud Eesti kodakondsuse, on õigus selle taastamisele.
Kelleltki ei tohi võtta sünniga omandatud Eesti kodakondsust.
Kelleltki ei tohi veendumuste pärast võtta Eesti kodakondsust.
Eesti kodakondsuse saamise, kaotamise ja taastamise tingimused ning korra sätestab kodakondsuse seadus.
§ 9. Põhiseaduses loetletud kõigi ja igaühe õigused, vabadused ja kohustused on võrdselt nii Eesti kodanikel kui ka Eestis viibivatel välisriikide kodanikel ja kodakondsuseta isikutel.
Põhiseaduses loetletud õigused, vabadused ja kohustused laienevad juriidilistele isikutele niivõrd, kui see on kooskõlas juriidiliste isikute üldiste eesmärkide ja selliste õiguste, vabaduste ja kohustuste olemusega.
§ 10. Käesolevas peatükis loetletud õigused, vabadused ja kohustused ei välista muid õigusi, vabadusi ega kohustusi, mis tulenevad põhiseaduse mõttest või on sellega kooskõlas ja vastavad inimväärikuse ning sotsiaalse ja demokraatliku õigusriigi põhimõtetele.
§ 11. Õigusi ja vabadusi tohib piirata ainult kooskõlas põhiseadusega. Need piirangud peavad olema demokraatlikus ühiskonnas vajalikud ega tohi moonutada piiratavate õiguste ja vabaduste olemust.
§ 12. Kõik on seaduse ees võrdsed. Kedagi ei tohi diskrimineerida rahvuse, rassi, nahavärvuse, soo, keele, päritolu, usutunnistuse, poliitiliste või muude veendumuste, samuti varalise ja sotsiaalse seisundi või muude asjaolude tõttu.
Rahvusliku, rassilise, usulise või poliitilise vihkamise, vägivalla ja diskrimineerimise õhutamine on seadusega keelatud ja karistatav. Samuti on seadusega keelatud ja karistatav õhutada vihkamist, vägivalda ja diskrimineerimist ühiskonnakihtide vahel.
§ 13. Igaühel on õigus riigi ja seaduse kaitsele. Eesti riik kaitseb oma kodanikku ka välisriikides.
Seadus kaitseb igaühte riigivõimu omavoli eest.
§ 14. Õiguste ja vabaduste tagamine on seadusandliku, täidesaatva ja kohtuvõimu ning kohalike omavalitsuste kohustus.
§ 15. Igaühel on õigus pöörduda oma õiguste ja vabaduste rikkumise korral kohtusse. Igaüks võib oma kohtuasja läbivaatamisel nõuda mis tahes asjassepuutuva seaduse, muu õigusakti või toimingu põhiseadusevastaseks tunnistamist.
Kohus järgib põhiseadust ja tunnistab põhiseadusevastaseks mis tahes seaduse, muu õigusakti või toimingu, mis rikub põhiseaduses sätestatud õigusi ja vabadusi või on muul viisil põhiseadusega vastuolus.
§ 16. Igaühel on õigus elule. Seda õigust kaitseb seadus. Meelevaldselt ei tohi kelleltki elu võtta.
§ 17. Kellegi au ega head nime ei tohi teotada.
§ 18. Kedagi ei tohi piinata, julmalt või väärikust alandavalt kohelda ega karistada.
Kedagi ei tohi tema vaba tahte vastaselt allutada meditsiini- ega teaduskatsetele.
§ 19. Igaühel on õigus vabale eneseteostusele.
Igaüks peab oma õiguste ja vabaduste kasutamisel ning kohustuste täitmisel austama ja arvestama teiste inimeste õigusi ja vabadusi ning järgima seadust.
§ 20. Igaühel on õigus vabadusele ja isikupuutumatusele.
Vabaduse võib võtta ainult seaduses sätestatud juhtudel ja korras:
1) süüdimõistva kohtuotsuse või kohtu poolt määratud aresti täitmiseks;
2) kohtu korralduse täitmata jätmise korral või seadusega sätestatud kohustuse täitmise tagamiseks;
3) kuriteo või haldusõiguserikkumise ärahoidmiseks, sellises õiguserikkumises põhjendatult kahtlustatava toimetamiseks pädeva riigiorgani ette või tema pakkumineku vältimiseks;
4) alaealise üle kasvatusliku järelevalve sisseseadmiseks või tema toimetamiseks pädeva riigiorgani ette, et otsustada sellise järelevalve sisseseadmine;
5) nakkushaige, vaimuhaige, alkohooliku või narkomaani kinnipidamiseks, kui ta on endale või teistele ohtlik;
6) ebaseadusliku Eestisse asumise tõkestamiseks ning Eestist väljasaatmiseks või välisriigile väljaandmiseks.
Kelleltki ei tohi võtta vabadust üksnes sel põhjusel, et ta ei ole suuteline täitma mingit lepingulist kohustust.
§ 21. Igaühele, kellelt on võetud vabadus, teatatakse viivitamatult talle arusaadavas keeles ja viisil vabaduse võtmise põhjus ja tema õigused ning antakse võimalus teatada vabaduse võtmisest oma lähedastele. Kuriteos kahtlustatavale antakse viivitamatult ka võimalus valida endale kaitsja ja kohtuda temaga. Kuriteos kahtlustatava õigust teatada vabaduse võtmisest oma lähedastele võib piirata ainult seaduses sätestatud juhtudel ja korras kuriteo tõkestamiseks või kriminaalmenetluses tõe väljaselgitamise huvides.
Kedagi ei tohi vahi all pidada üle neljakümne kaheksa tunni ilma kohtu sellekohase loata. Kohtu otsus teatatakse vahistatule viivitamatult talle arusaadavas keeles ja viisil.
§ 22. Kedagi ei tohi käsitada kuriteos süüdi olevana enne, kui tema kohta on jõustunud süüdimõistev kohtuotsus.
Keegi ei ole kriminaalmenetluses kohustatud oma süütust tõendama.
Kedagi ei tohi sundida tunnistama iseenda või oma lähedaste vastu.
§ 23. Kedagi ei tohi süüdi mõista teo eest, kui seda tegu ei tunnista kuriteoks seadus, mis oli jõus teo toimepanemise ajal.
Kellelegi ei tohi mõista raskemat karistust kui see, mida võinuks talle mõista õiguserikkumise toimepanemise ajal. Kui seadus sätestab pärast õiguserikkumise toimepanemist kergema karistuse, kohaldatakse kergemat karistust.
Kedagi ei tohi teist korda kohtu alla anda ega karistada teo eest, milles teda vastavalt seadusele on mõistetud lõplikult süüdi või õigeks.
§ 24. Kedagi ei tohi tema vaba tahte vastaselt üle viia seadusega määratud kohtu alluvusest teise kohtu alluvusse.
Igaühel on õigus olla oma kohtuasja arutamise juures.
Kohtuistungid on avalikud. Kohus võib seaduses sätestatud juhtudel ja korras oma istungi või osa sellest kuulutada kinniseks riigi- või ärisaladuse, kõlbluse või inimeste perekonna- ja eraelu kaitseks või kui seda nõuavad alaealise, kannatanu või õigusemõistmise huvid.
Kohtuotsus kuulutatakse avalikult, välja arvatud juhud, kui alaealise, abielupoole või kannatanu huvid nõuavad teisiti.
Igaühel on õigus tema kohta tehtud kohtu otsuse peale seadusega sätestatud korras edasi kaevata kõrgemalseisvale kohtule.
§ 25. Igaühel on õigus talle ükskõik kelle poolt õigusvastaselt tekitatud moraalse ja materiaalse kahju hüvitamisele.
§ 26. Igaühel on õigus perekonna- ja eraelu puutumatusele. Riigiasutused, kohalikud omavalitsused ja nende ametiisikud ei tohi kellegi perekonna- ega eraellu sekkuda muidu, kui seaduses sätestatud juhtudel ja korras tervise, kõlbluse, avaliku korra või teiste inimeste õiguste ja vabaduste kaitseks, kuriteo tõkestamiseks või kurjategija tabamiseks.
§ 27. Perekond rahva püsimise ja kasvamise ning ühiskonna alusena on riigi kaitse all.
Abikaasad on võrdõiguslikud.
Vanematel on õigus ja kohustus kasvatada oma lapsi ja hoolitseda nende eest.
Seadus sätestab vanemate ja laste kaitse.
Perekond on kohustatud hoolitsema oma abivajavate liikmete eest.
§ 28. Igaühel on õigus tervise kaitsele.
Eesti kodanikul on õigus riigi abile vanaduse, töövõimetuse, toitjakaotuse ja puuduse korral. Abi liigid, ulatuse ning saamise tingimused ja korra sätestab seadus. Kui seadus ei sätesta teisiti, siis on see õigus võrdselt Eesti kodanikuga ka Eestis viibival välisriigi kodanikul ja kodakondsuseta isikul.
Riik soodustab vabatahtlikku ja omavalitsuse hoolekannet.
Lasterikkad pered ja puuetega inimesed on riigi ja kohalike omavalitsuste erilise hoole all.
§ 29. Eesti kodanikul on õigus vabalt valida tegevusala, elukutset ja töökohta. Seadus võib sätestada selle õiguse kasutamise tingimused ja korra. Kui seadus ei sätesta teisiti, siis on see õigus võrdselt Eesti kodanikuga ka Eestis viibival välisriigi kodanikul ja kodakondsuseta isikul.
Kedagi ei tohi sundida tema vaba tahte vastaselt tööle ega teenistusse, välja arvatud kaitseväeteenistus või selle asendusteenistus, tööd nakkushaiguse leviku tõkestamisel, loodusõnnetuse ja katastroofi korral ning töö, mida seaduse alusel ja korras peab tegema süüdimõistetu.
Riik korraldab kutseõpet ja abistab tööotsijaid töö leidmisel.
Töötingimused on riigi kontrolli all.
Töötajate ja tööandjate ühingutesse ja liitudesse kuulumine on vaba. Töötajate ja tööandjate ühingud ja liidud võivad oma õiguste ja seaduslike huvide eest seista vahenditega, mida seadus ei keela. Streigiõiguse kasutamise tingimused ja korra sätestab seadus.
Töövaidluste lahendamise korra sätestab seadus.
§ 30. Ametikohad riigiasutustes ja kohalikes omavalitsustes täidetakse seaduse alusel ja korras Eesti kodanikega. Kooskõlas seadusega võib neid ametikohti erandkorras täita ka välisriigi kodanike ja kodakondsuseta isikutega.
Seadus võib piirata mõne kategooria riigiteenistujate õigust tegelda ettevõtlusega ja koonduda tulundusühendustesse (§ 31) ning õigust kuuluda erakondadesse ja mõnda liiki mittetulundusühendustesse (§ 48).
§ 31. Eesti kodanikel on õigus tegelda ettevõtlusega ning koonduda tulundusühingutesse ja -liitudesse. Seadus võib sätestada selle õiguse kasutamise tingimused ja korra. Kui seadus ei sätesta teisiti, siis on see õigus võrdselt Eesti kodanikega ka Eestis viibivatel välisriikide kodanikel ja kodakondsuseta isikutel.
§ 32. Igaühe omand on puutumatu ja võrdselt kaitstud. Omandit võib omaniku nõusolekuta võõrandada ainult seaduses sätestatud juhtudel ja korras üldistes huvides õiglase ja kohese hüvituse eest. Igaühel, kelle vara on tema nõusolekuta võõrandatud, on õigus pöörduda kohtusse ning vaidlustada vara võõrandamine, hüvitus või selle suurus.
Igaühel on õigus enda omandit vabalt vallata, kasutada ja käsutada. Kitsendused sätestab seadus. Omandit ei tohi kasutada üldiste huvide vastaselt.
Seadus võib üldistes huvides sätestada vara liigid, mida tohivad Eestis omandada ainult Eesti kodanikud, mõnda liiki juriidilised isikud, kohalikud omavalitsused või Eesti riik.
Pärimisõigus on tagatud.
§ 33. Kodu on puutumatu. Ei tohi tungida kellegi eluruumi, valdusse ega töökohta ega neid ka läbi otsida, välja arvatud seadusega sätestatud juhtudel ja korras avaliku korra, tervise või teiste inimeste õiguste ja vabaduste kaitseks, kuriteo tõkestamiseks, kurjategija tabamiseks või tõe väljaselgitamiseks kriminaalmenetluses.
§ 34. Igaühel, kes viibib seaduslikult Eestis, on õigus vabalt liikuda ja elukohta valida. Õigust vabalt liikuda võib seaduses sätestatud juhtudel ja korras piirata teiste inimeste õiguste ja vabaduste kaitseks, riigikaitse huvides, loodusõnnetuse ja katastroofi korral, nakkushaiguse leviku tõkestamiseks, looduskeskkonna kaitseks, alaealise või vaimuhaige järelevalvetuse ärahoidmiseks ja kriminaalasja menetluse tagamiseks.
§ 35. Igaühel on õigus lahkuda Eestist. Seda õigust võib seaduses sätestatud juhtudel ja korras piirata kohtu- ning kohtueelse menetluse tagamiseks ja kohtuotsuse täitmiseks.
§ 36. Ühtki Eesti kodanikku ei tohi Eestist välja saata ega takistada Eestisse asumast.
Ühtki Eesti kodanikku ei tohi välisriigile välja anda muidu, kui välislepingus ettenähtud juhtudel ning vastavas lepingus ja seaduses sätestatud korras. Väljaandmise otsustab Vabariigi Valitsus. Igal väljaantaval on õigus vaidlustada väljaandmine Eesti kohtus.
Igal eestlasel on õigus asuda Eestisse.
§ 37. Igaühel on õigus haridusele. Õppimine on kooliealistel lastel seadusega määratud ulatuses kohustuslik ning riigi ja kohalike omavalitsuste üldhariduskoolides õppemaksuta.
Et teha haridus kättesaadavaks, peavad riik ja kohalikud omavalitsused ülal vajalikul arvul õppeasutusi. Seaduse alusel võib avada ja pidada ka muid õppeasutusi, sealhulgas erakoole.
Laste hariduse valikul on otsustav sõna vanematel.
Igaühel on õigus saada eestikeelset õpetust. Õppekeele vähemusrahvuse õppeasutuses valib õppeasutus.
Hariduse andmine on riigi järelevalve all.
§ 38. Teadus ja kunst ning nende õpetused on vabad.
Ülikoolid ja teadusasutused on seaduses ettenähtud piires autonoomsed.
§ 39. Autoril on võõrandamatu õigus oma loomingule. Riik kaitseb autori õigusi.
§ 40. Igaühel on südametunnistuse-, usu- ja mõttevabadus.
Kuulumine kirikutesse ja usuühingutesse on vaba. Riigikirikut ei ole.
Igaühel on vabadus nii üksinda kui ka koos teistega, avalikult või eraviisiliselt täita usutalitusi, kui see ei kahjusta avalikku korda, tervist ega kõlblust.
§ 41. Igaühel on õigus jääda truuks oma arvamustele ja veendumustele. Kedagi ei tohi sundida neid muutma.
Veendumustega ei saa vabandada õiguserikkumist.
Kedagi ei saa veendumuste pärast võtta õiguslikule vastutusele.
§ 42. Riigiasutused, kohalikud omavalitsused ja nende ametiisikud ei tohi Eesti kodaniku vaba tahte vastaselt koguda ega talletada andmeid tema veendumuste kohta.
§ 43. Igaühel on õigus tema poolt või temale posti, telegraafi, telefoni või muul üldkasutataval teel edastatavate sõnumite saladusele. Erandeid võib kohtu loal teha kuriteo tõkestamiseks või kriminaalmenetluses tõe väljaselgitamiseks seadusega sätestatud juhtudel ja korras.
§ 44. Igaühel on õigus vabalt saada üldiseks kasutamiseks levitatavat informatsiooni.
Kõik riigiasutused, kohalikud omavalitsused ja nende ametiisikud on kohustatud seaduses sätestatud korras andma Eesti kodanikule tema nõudel informatsiooni oma tegevuse kohta, välja arvatud andmed, mille väljaandmine on seadusega keelatud, ja eranditult asutusesiseseks kasutamiseks mõeldud andmed.
Eesti kodanikul on õigus seaduses sätestatud korras tutvuda tema kohta riigiasutustes ja kohalikes omavalitsustes ning riigi ja kohalike omavalitsuste arhiivides hoitavate andmetega. Seaduse alusel võib seda õigust piirata teiste inimeste õiguste ja vabaduste ning lapse põlvnemise saladuse kaitseks, samuti kuriteo tõkestamise, kurjategija tabamise või kriminaalmenetluses tõe väljaselgitamise huvides.
Kui seadus ei sätesta teisiti, siis on käesoleva paragrahvi lõigetes kaks ja kolm nimetatud õigused võrdselt Eesti kodanikuga ka Eestis viibival välisriigi kodanikul ja kodakondsuseta isikul.
§ 45. Igaühel on õigus vabalt levitada ideid, arvamusi, veendumusi ja muud informatsiooni sõnas, trükis, pildis või muul viisil. Seda õigust võib seadus piirata avaliku korra, kõlbluse, teiste inimeste õiguste ja vabaduste, tervise, au ning hea nime kaitseks. Seadus võib seda õigust piirata ka riigi ja kohalike omavalitsuste teenistujatel neile ameti tõttu teatavaks saanud riigi- või ärisaladuse või konfidentsiaalsena saadud informatsiooni ning teiste inimeste perekonna- ja eraelu kaitseks, samuti õigusemõistmise huvides.
Tsensuuri ei ole.
§ 46. Igaühel on õigus pöörduda märgukirjade ja avaldustega riigiasutuste, kohalike omavalitsuste ja nende ametiisikute poole. Vastamise korra sätestab seadus.
§ 47. Kõigil on õigus ilma eelneva loata rahumeelselt koguneda ja koosolekuid pidada. Seda õigust võib seaduses sätestatud juhtudel ja korras piirata riigi julgeoleku, avaliku korra, kõlbluse, liiklusohutuse ja koosolekust osavõtjate ohutuse tagamiseks ning nakkushaiguse leviku tõkestamiseks.
§ 48. Igaühel on õigus koonduda mittetulundusühingutesse ja -liitudesse. Erakondadesse võivad kuuluda ainult Eesti kodanikud.
Relvi valdavate, samuti sõjaväeliselt korraldatud või sõjalisi harjutusi harrastavate ühingute ja liitude loomiseks on nõutav eelnev luba, mille andmise tingimused ja korra sätestab seadus.
Keelatud on ühingud, liidud ja erakonnad, kelle eesmärgid või tegevus on suunatud Eesti põhiseadusliku korra vägivaldsele muutmisele või on muul viisil vastuolus kriminaalvastutust sätestava seadusega.
Ainult kohus võib õiguserikkumise eest ühingu, liidu või erakonna tegevuse lõpetada või peatada, samuti teda trahvida.
§ 49. Igaühel on õigus säilitada oma rahvuskuuluvus.
§ 50. Vähemusrahvustel on õigus luua rahvuskultuuri huvides omavalitsusasutusi vähemusrahvuste kultuurautonoomia seaduses sätestatud tingimustel ja korras.
§ 51. Igaühel on õigus pöörduda riigiasutuste, kohalike omavalitsuste ja nende ametiisikute poole eesti keeles ja saada eestikeelseid vastuseid.
Paikkondades, kus vähemalt pooled püsielanikest on vähemusrahvusest, on igaühel õigus saada riigiasutustelt ja kohalikelt omavalitsustelt ning nende ametiisikutelt vastuseid ka selle vähemusrahvuse keeles.
§ 52. Riigiasutuste ja kohalike omavalitsuste asjaajamiskeel on eesti keel.
Paikkondades, kus elanike enamiku keel ei ole eesti keel, võivad kohalikud omavalitsused seaduses sätestatud ulatuses ja korras kasutada sisemise asjaajamiskeelena selle paikkonna püsielanike enamiku keelt.
Võõrkeelte, sealhulgas vähemusrahvuste keelte kasutamise riigiasutuses ning kohtu- ja kohtueelses menetluses sätestab seadus.
§ 53. Igaüks on kohustatud säästma elu- ja looduskeskkonda ning hüvitama kahju, mis ta on keskkonnale tekitanud. Hüvitamise korra sätestab seadus.
§ 54. Eesti kodaniku kohus on olla ustav põhiseaduslikule korrale ning kaitsta Eesti iseseisvust.
Kui muid vahendeid ei leidu, on igal Eesti kodanikul õigus osutada põhiseadusliku korra vägivaldsele muutmisele omaalgatuslikku vastupanu.
§ 55. Eestis viibivad teiste riikide kodanikud ja kodakondsuseta isikud on kohustatud järgima Eesti põhiseaduslikku korda.
III. peatükk RAHVAS
§ 56. Kõrgeimat riigivõimu teostab rahvas hääleõiguslike kodanike kaudu:
1) Riigikogu valimisega;
2) rahvahääletusega.
§ 57. Hääleõiguslik on Eesti kodanik, kes on saanud kaheksateist aastat vanaks.
Hääleõiguslik ei ole Eesti kodanik, kes on kohtu poolt tunnistatud teovõimetuks.
§ 58. Seadusega võib piirata nende Eesti kodanike osavõttu hääletamisest, kes on kohtu poolt süüdi mõistetud ja kannavad karistust kinnipidamiskohtades.
IV. peatükk RIIGIKOGU
§ 59. Seadusandlik võim kuulub Riigikogule.
§ 60. Riigikogul on sada üks liiget. Riigikogu liikmed valitakse vabadel valimistel proportsionaalsuse põhimõtte alusel. Valimised on üldised, ühetaolised ja otsesed. Hääletamine on salajane.
Riigikogusse võib kandideerida iga vähemalt kahekümne ühe aastane hääleõiguslik Eesti kodanik.
Riigikogu erakorralised valimised toimuvad põhiseaduse §-des 89, 97, 105 ja 119 ettenähtud juhtudel varemalt kakskümmend ja hiljemalt nelikümmend päeva pärast valimiste väljakuulutamist.
Riigikogu valimise korra sätestab Riigikogu valimise seadus.
§ 61. Riigikogu liikmete volitused algavad valimistulemuste väljakuulutamise päevast. Samast päevast lõpevad Riigikogu eelmise koosseisu liikmete volitused.
Riigikogu liige annab enne oma kohustuste täitmisele asumist ametivande jääda ustavaks Eesti Vabariigile ja tema põhiseaduslikule korrale.
§ 62. Riigikogu liige ei ole seotud mandaadiga ega kanna õiguslikku vastutust hääletamise ja poliitiliste avalduste eest Riigikogus või selle organites.
§ 63. Riigikogu liige ei tohi olla üheski muus riigiametis.
Riigikogu liige on oma volituste ajaks vabastatud kaitseväeteenistuse kohustusest.
§ 64. Riigikogu liikme volitused peatuvad tema nimetamisel Vabariigi Valitsuse liikmeks ja taastuvad tema vabastamisel valitsuse liikme kohustustest.
Riigikogu liikme volitused lõpevad enne tähtaega:
1) tema asumisega mõnda teise riigiametisse;
2) teda süüdi mõistva kohtuotsuse jõustumisel;
3) tema tagasiastumisega seaduses sätestatud korras;
4) kui Riigikohus on otsustanud, et ta on kestvalt võimetu oma ülesandeid täitma;
5) tema surma korral.
Riigikogu liikme volituste peatumisel või ennetähtaegsel lõppemisel astub seaduses sätestatud korras tema asemele asendusliige. Asendusliikmel on kõik Riigikogu liikme õigused ja kohustused.
Riigikogu liikme volituste taastumisel lõpevad asendusliikme volitused.
§ 65. Riigikogu:
1) võtab vastu seadusi ja otsuseid;
2) otsustab rahvahääletuse korraldamise;
3) valib Vabariigi Presidendi vastavalt põhiseaduse §-le 79;
4) ratifitseerib ja denonsseerib välislepinguid vastavalt põhiseaduse §-le 121;
5) annab peaministrikandidaadile volitused Vabariigi Valitsuse moodustamiseks;
6) võtab vastu riigieelarve ja kinnitab selle täitmise aruande;
7) nimetab Vabariigi Presidendi ettepanekul ametisse Riigikohtu esimehe, Eesti Panga nõukogu esimehe, riigikontrolöri ja õiguskantsleri;
[RT I, 27.04.2011, 1 - jõust. 22.07.2011]
8) nimetab Riigikohtu esimehe ettepanekul ametisse Riigikohtu liikmed;
9) nimetab Eesti Panga nõukogu liikmed;
10) otsustab Vabariigi Valitsuse ettepanekul riigilaenude tegemise ja riigile muude varaliste kohustuste võtmise;
11) esineb avalduste ja deklaratsioonidega ning pöördumistega Eesti rahva, teiste riikide ning rahvusvaheliste organisatsioonide poole;
12) kehtestab riiklikud autasud, sõjaväelised ja diplomaatilised auastmed;
13) otsustab umbusalduse avaldamise Vabariigi Valitsusele, peaministrile või ministrile;
14) kuulutab riigis välja erakorralise seisukorra vastavalt põhiseaduse §-le 129;
15) kuulutab Vabariigi Presidendi ettepanekul välja sõjaseisukorra, mobilisatsiooni ja demobilisatsiooni;
16) lahendab muid riigielu küsimusi, mis ei ole põhiseadusega antud Vabariigi Presidendi, Vabariigi Valitsuse, teiste riigiorganite või kohalike omavalitsuste otsustada.
§ 66. Riigikogu uue koosseisu esimene istung toimub kümne päeva jooksul arvates Riigikogu valimise tulemuste väljakuulutamisest. Esimeseks istungiks kutsub Riigikogu kokku Vabariigi President.
§ 67. Riigikogu korralised istungjärgud toimuvad jaanuarikuu teisest esmaspäevast juunikuu kolmanda neljapäevani ning septembrikuu teisest esmaspäevast detsembrikuu kolmanda neljapäevani.
§ 68. Riigikogu erakorralised istungjärgud kutsub kokku Riigikogu esimees Vabariigi Presidendi, Vabariigi Valitsuse või vähemalt viiendiku Riigikogu koosseisu ettepanekul.
§ 69. Riigikogu valib oma liikmete hulgast Riigikogu esimehe ja kaks aseesimeest, kes korraldavad Riigikogu tööd vastavalt Riigikogu kodukorra seadusele ja Riigikogu töökorra seadusele.
§ 70. Riigikogu otsustusvõimelisuse sätestab Riigikogu kodukorra seadus. Erakorralisel istungjärgul on Riigikogu otsustusvõimeline, kui kohal on üle poole Riigikogu koosseisust.
§ 71. Riigikogu moodustab komisjone.
Riigikogu liikmetel on õigus ühineda fraktsioonidesse.
Komisjonide ja fraktsioonide moodustamise korra ning õigused sätestab Riigikogu kodukorra seadus.
§ 72. Riigikogu istungid on avalikud, kui Riigikogu ei otsusta kahekolmandikulise häälteenamusega teisiti.
Hääletamine Riigikogus on avalik. Salajast hääletamist korraldatakse põhiseaduses või Riigikogu kodukorra seaduses ettenähtud juhtudel ainult ametiisikute valimisel või nimetamisel.
§ 73. Riigikogu aktid võetakse vastu poolthäälte enamusega, kui põhiseadus ei näe ette teisiti.
§ 74. Riigikogu liikmel on õigus pöörduda arupärimisega Vabariigi Valitsuse ja tema liikmete, Eesti Panga nõukogu esimehe, Eesti Panga presidendi, riigikontrolöri ja õiguskantsleri poole.
Arupärimisele tuleb vastata Riigikogu istungil kahekümne istungipäeva jooksul.
§ 75. Riigikogu liikme tasu ning piirangud muu töötulu saamisel sätestab seadus, mida tohib muuta Riigikogu järgmise koosseisu kohta.
§ 76. Riigikogu liige on puutumatu. Teda saab kriminaalvastutusele võtta ainult õiguskantsleri ettepanekul Riigikogu koosseisu enamuse nõusolekul.
V. peatükk VABARIIGI PRESIDENT
§ 77. Vabariigi President on Eesti riigipea.
§ 78. Vabariigi President:
1) esindab Eesti Vabariiki rahvusvahelises suhtlemises;
2) nimetab ja kutsub tagasi Vabariigi Valitsuse ettepanekul Eesti Vabariigi diplomaatilised esindajad ning võtab vastu Eestisse akrediteeritud diplomaatiliste esindajate volikirjad;
3) kuulutab välja Riigikogu korralised valimised ja vastavalt põhiseaduse §-dele 89, 97, 105 ja 119 Riigikogu erakorralised valimised;
4) kutsub kokku Riigikogu uue koosseisu vastavalt põhiseaduse §-le 66 ja avab selle esimese istungi;
5) teeb Riigikogu esimehele ettepaneku Riigikogu erakorralise istungjärgu kokkukutsumiseks vastavalt põhiseaduse §-le 68;
6) kuulutab välja seadused vastavalt põhiseaduse §-dele 105 ja 107 ning kirjutab alla ratifitseerimiskirjadele;
7) annab seadlusi vastavalt põhiseaduse §-dele 109 ja 110;
8) algatab põhiseaduse muutmist;
9) määrab peaministrikandidaadi vastavalt põhiseaduse §-le 89;
10) nimetab ametisse ja vabastab ametist valitsuse liikmed vastavalt põhiseaduse §-dele 89, 90 ja 92;
11) teeb Riigikogule ettepaneku Riigikohtu esimehe, Eesti Panga nõukogu esimehe, riigikontrolöri ja õiguskantsleri ametissenimetamiseks;
12) nimetab Eesti Panga nõukogu ettepanekul ametisse Eesti Panga presidendi;
13) nimetab Riigikohtu ettepanekul kohtunikud;
14) [Kehtetu - RT I, 27.04.2011, 1 - jõust. 22.07.2011]
15) annab riiklikke autasusid, sõjaväelisi ja diplomaatilisi auastmeid;
16) on Eesti riigikaitse kõrgeim juht;
17) teeb Riigikogule ettepanekud sõjaseisukorra, mobilisatsiooni ja demobilisatsiooni ning vastavalt põhiseaduse §-le 129 erakorralise seisukorra väljakuulutamiseks;
18) kuulutab Eesti vastu suunatud agressiooni korral välja sõjaseisukorra ja mobilisatsiooni vastavalt põhiseaduse §-le 128;
19) vabastab süüdimõistetuid nende palvel armuandmise korras karistuse kandmisest või kergendab karistust;
20) algatab õiguskantsleri kriminaalvastutusele võtmise vastavalt põhiseaduse §-le 145.
§ 79. Vabariigi Presidendi valib Riigikogu või käesoleva paragrahvi neljandas lõikes sätestatud juhul valimiskogu.
Vabariigi Presidendi kandidaadi ülesseadmise õigus on vähemalt viiendikul Riigikogu koosseisust.
Vabariigi Presidendi kandidaadiks võib seada sünnilt Eesti kodaniku, kes on vähemalt nelikümmend aastat vana.
Vabariigi President valitakse salajasel hääletusel. Igal Riigikogu liikmel on üks hääl. Valituks tunnistatakse kandidaat, kelle poolt hääletab Riigikogu koosseisu kahekolmandikuline enamus. Kui ükski kandidaat ei saa nõutavat häälteenamust, siis korraldatakse järgmisel päeval uus hääletusvoor. Enne teist hääletusvooru toimub uus kandidaatide ülesseadmine. Kui teises hääletusvoorus ei saa ükski kandidaat nõutavat häälteenamust, siis korraldatakse kahe teises voorus enim hääli saanud kandidaadi vahel samal päeval kolmas hääletusvoor. Kui Vabariigi Presidenti ei valita ka kolmandas hääletusvoorus, kutsub Riigikogu esimees ühe kuu jooksul Vabariigi Presidendi valimiseks kokku valimiskogu.
Valimiskogu koosneb Riigikogu liikmetest ja kohalike omavalitsuste volikogude esindajatest. Iga kohaliku omavalitsuse volikogu valib valimiskogusse vähemalt ühe esindaja, kes peab olema Eesti kodanik.
Riigikogu esitab valimiskogule presidendikandidaadiks kaks Riigikogus enim hääli saanud kandidaati. Presidendikandidaadi ülesseadmise õigus on ka vähemalt kahekümne ühel valimiskogu liikmel.
Valimiskogu valib Vabariigi Presidendi hääletamisest osavõtnud valimiskogu liikmete häälteenamusega. Kui esimeses voorus ükski kandidaat ei osutu valituks, korraldatakse samal päeval kahe enim hääli saanud kandidaadi vahel teine hääletusvoor.
Vabariigi Presidendi valimise täpsema korra sätestab Vabariigi Presidendi valimise seadus.
§ 80. Vabariigi President valitakse ametisse viieks aastaks. Kedagi ei tohi valida Vabariigi Presidendiks rohkem kui kaheks ametiajaks järjestikku.
Vabariigi Presidendi korralised valimised toimuvad varemalt kuuskümmend ja hiljemalt kümme päeva enne Vabariigi Presidendi ametiaja lõppemist.
§ 81. Vabariigi President astub ametisse järgmise ametivande andmisega Eesti rahvale Riigikogu ees: "Astudes Vabariigi Presidendi ametisse, annan mina, (ees- ja perekonnanimi), pühaliku tõotuse kaitsta vankumata Eesti Vabariigi põhiseadust ja seadusi, õiglaselt ja erapooletult kasutada minule antud võimu ning täita ustavalt oma kohuseid kõigi oma võimete ja parima arusaamisega Eesti rahva ja Vabariigi kasuks."
§ 82. Vabariigi Presidendi volitused lõpevad:
1) ametist tagasiastumisega;
2) teda süüdi mõistva kohtuotsuse jõustumisega;
3) tema surma korral;
4) uue Vabariigi Presidendi ametisseastumisega.
§ 83. Kui Vabariigi President on Riigikohtu otsusel kestvalt võimetu oma ülesandeid täitma või ei saa ta neid seaduses nimetatud juhtudel ajutiselt täita või on tema volitused enne tähtaega lõppenud, lähevad tema ülesanded ajutiselt üle Riigikogu esimehele.
Ajaks, mil Riigikogu esimees täidab Vabariigi Presidendi ülesandeid, peatuvad tema volitused Riigikogu liikmena.
Riigikogu esimehel Vabariigi Presidendi ülesannetes ei ole õigust Riigikohtu nõusolekuta välja kuulutada Riigikogu erakorralisi valimisi ega keelduda seadusi välja kuulutamast.
Kui Vabariigi President ei saa oma ametikohustusi täita üle kolme kuu järjest või kui tema volitused on enne tähtaega lõppenud, valib Riigikogu neljateistkümne päeva jooksul uue Vabariigi Presidendi vastavalt põhiseaduse §-le 79.
§ 84. Ametisseastumisega lõpevad Vabariigi Presidendi volitused ja ülesanded kõigis valitavates ja nimetatavates ametites ning ta peatab ametisoleku ajaks oma erakondliku kuuluvuse.
§ 85. Vabariigi Presidenti saab kriminaalvastutusele võtta ainult õiguskantsleri ettepanekul Riigikogu koosseisu enamuse nõusolekul.
VI. peatükk VABARIIGI VALITSUS
§ 86. Täidesaatev riigivõim kuulub Vabariigi Valitsusele.
§ 87. Vabariigi Valitsus:
1) viib ellu riigi sise- ja välispoliitikat;
2) suunab ja koordineerib valitsusasutuste tegevust;
3) korraldab seaduste, Riigikogu otsuste ja Vabariigi Presidendi aktide täitmist;
4) esitab Riigikogule seaduseelnõusid ning ratifitseerimiseks ja denonsseerimiseks välislepinguid;
5) koostab riigieelarve eelnõu ja esitab selle Riigikogule, korraldab riigieelarve täitmist ning esitab Riigikogule riigieelarve täitmise aruande;
6) annab seaduse alusel ja täitmiseks määrusi ja korraldusi;
7) korraldab suhtlemist teiste riikidega;
8) kuulutab loodusõnnetuse ja katastroofi korral või nakkushaiguse leviku tõkestamiseks välja eriolukorra riigis või selle osas;
9) täidab muid ülesandeid, mis põhiseaduse ja seadustega on antud Vabariigi Valitsuse otsustada.
§ 88. Vabariigi Valitsusse kuuluvad peaminister ja ministrid.
§ 89. Vabariigi President määrab neljateistkümne päeva jooksul Vabariigi Valitsuse tagasiastumisest peaministrikandidaadi, kellele teeb ülesandeks uue valitsuse moodustamise.
Peaministrikandidaat esitab neljateistkümne päeva jooksul, arvates valitsuse moodustamise ülesande saamisest, Riigikogule ettekande tulevase valitsuse moodustamise aluste kohta, mille järel Riigikogu otsustab läbirääkimisteta avalikul hääletusel peaministrikandidaadile volituste andmise valitsuse moodustamiseks.
Riigikogult valitsuse moodustamiseks volitused saanud peaministrikandidaat esitab seitsme päeva jooksul valitsuse koosseisu Vabariigi Presidendile, kes nimetab kolme päeva jooksul valitsuse ametisse.
Kui Vabariigi Presidendi määratud peaministrikandidaat ei saa Riigikogu poolthäälte enamust või ei suuda valitsust moodustada või loobub selle moodustamisest, on Vabariigi Presidendil õigus seitsme päeva jooksul esitada teine peaministrikandidaat.
Kui Vabariigi President ei esita seitsme päeva jooksul teist peaministrikandidaati või loobub selle esitamisest või kui teine kandidaat käesoleva paragrahvi lõigete kaks ja kolm tingimustel ja tähtaegadel ei saa Riigikogult volitusi või ei suuda valitsust moodustada või loobub selle moodustamisest, läheb peaministrikandidaadi ülesseadmise õigus üle Riigikogule.
Riigikogu seab üles peaministrikandidaadi, kes esitab valitsuse koosseisu Vabariigi Presidendile. Kui neljateistkümne päeva jooksul, arvates peaministrikandidaadi ülesseadmise õiguse üleminekust Riigikogule, on valitsuse koosseis Vabariigi Presidendile esitamata, kuulutab Vabariigi President välja Riigikogu erakorralised valimised.
§ 90. Muudatusi ametisse nimetatud Vabariigi Valitsuse koosseisus teeb Vabariigi President peaministri ettepanekul.
§ 91. Valitsus astub ametisse ametivande andmisega Riigikogu ees.
§ 92. Vabariigi Valitsus astub tagasi:
1) Riigikogu uue koosseisu kokkuastumisel;
2) peaministri tagasiastumise või surma korral;
3) kui Riigikogu avaldab Vabariigi Valitsusele või peaministrile umbusaldust.
Vabariigi President vabastab Vabariigi Valitsuse ametist uue valitsuse ametisseastumisel.
§ 93. Peaminister esindab Vabariigi Valitsust ja juhib selle tegevust.
Peaminister nimetab kaks ministrit, kellel on õigus asendada peaministrit tema äraolekul. Asendamise korra määrab peaminister.
§ 94. Valitsemisalade korraldamiseks moodustatakse seaduse alusel vastavad ministeeriumid.
Minister juhib ministeeriumi, korraldab ministeeriumi valitsemisalasse kuuluvaid küsimusi, annab seaduse alusel ja täitmiseks määrusi ja käskkirju ning täidab muid ülesandeid, mis talle on pandud seadusega sätestatud alustel ja korras.
Kui minister ei saa haiguse või muude takistuste tõttu ajutiselt oma ülesandeid täita, paneb peaminister tema ülesanded selleks ajaks mõnele teisele ministrile.
Vabariigi President võib peaministri ettepanekul nimetada ametisse ministreid, kes ei juhi ministeeriumi.
§ 95. Vabariigi Valitsuse juures on riigikantselei, mida juhib riigisekretär.
Riigisekretäri nimetab ametisse ja vabastab ametist peaminister.
Riigisekretär võtab sõnaõigusega osa valitsuse istungitest.
Riigisekretäril on riigikantselei juhina samad õigused, mis on seadusega antud ministrile ministeeriumi juhtimisel.
§ 96. Vabariigi Valitsuse istungid on kinnised, kui valitsus ei otsusta teisiti.
Valitsus teeb oma otsused peaministri või asjaomase ministri ettepanekul.
Valitsuse määrused kehtivad, kui nad kannavad peaministri, asjaomase ministri ja riigisekretäri allkirja.
§ 97. Riigikogu võib avaldada Vabariigi Valitsusele, peaministrile või ministrile umbusaldust otsusega, mille poolt hääletab Riigikogu koosseisu enamus.
Umbusalduse avaldamise võib algatada vähemalt viiendik Riigikogu koosseisust kirjaliku nõude esitamisega Riigikogu istungil.
Umbusalduse avaldamine võib tulla otsustamisele kõige varem ülejärgmisel päeval pärast selle algatamist, kui valitsus ei nõua kiiremat otsustamist.
Valitsusele või peaministrile umbusalduse avaldamise korral võib Vabariigi President kolme päeva jooksul valitsuse ettepanekul välja kuulutada Riigikogu erakorralised valimised.
Ministrile umbusalduse avaldamise korral teatab Riigikogu esimees sellest Vabariigi Presidendile, kes vabastab ministri ametist.
Umbusalduse avaldamist võib samal alusel uuesti algatada kõige varem kolme kuu möödumisel eelmisest umbusaldushääletamisest.
§ 98. Vabariigi Valitsus võib siduda tema poolt Riigikogule esitatud eelnõu vastuvõtmise usaldusküsimusega.
Hääletamine ei saa toimuda varem kui ülejärgmisel päeval pärast eelnõu sidumist usaldusküsimusega. Kui Riigikogu ei võta eelnõu vastu, astub valitsus tagasi.
§ 99. Vabariigi Valitsuse liikmed ei tohi olla üheski muus riigiametis ega kuuluda tulundusettevõtte juhatusse või nõukogusse.
§ 100. Vabariigi Valitsuse liikmed võivad sõnaõigusega osaleda Riigikogu ja tema komisjonide istungitel.
§ 101. Vabariigi Valitsuse liiget saab kriminaalvastutusele võtta ainult õiguskantsleri ettepanekul Riigikogu koosseisu enamuse nõusolekul.
Valitsuse liiget süüdi mõistva kohtuotsuse jõustumisega lõpevad tema volitused.
VII. peatükk SEADUSANDLUS
§ 102. Seadusi võetakse vastu kooskõlas põhiseadusega.
§ 103. Seaduste algatamise õigus on:
1) Riigikogu liikmel;
2) Riigikogu fraktsioonil;
3) Riigikogu komisjonil;
4) Vabariigi Valitsusel;
5) Vabariigi Presidendil põhiseaduse muutmiseks.
Riigikogul on õigus koosseisu häälteenamusega tehtud otsuse alusel pöörduda Vabariigi Valitsuse poole ettepanekuga algatada Riigikogu poolt soovitav eelnõu.
§ 104. Seaduste vastuvõtmise korra sätestab Riigikogu kodukorra seadus.
Ainult Riigikogu koosseisu häälteenamusega saab vastu võtta ja muuta järgmisi seadusi:
1) kodakondsuse seadus;
2) Riigikogu valimise seadus;
3) Vabariigi Presidendi valimise seadus;
4) kohaliku omavalitsuse valimise seadus;
5) rahvahääletuse seadus;
6) Riigikogu kodukorra seadus ja Riigikogu töökorra seadus;
7) Vabariigi Presidendi ja Riigikogu liikmete tasu seadus;
8) Vabariigi Valitsuse seadus;
9) Vabariigi Presidendi ja Vabariigi Valitsuse liikmete kohtulikule vastutusele võtmise seadus;
10) vähemusrahvuste kultuurautonoomia seadus;
11) riigieelarve seadus;
12) Eesti Panga seadus;
13) riigikontrolli seadus;
14) kohtukorralduse seadus ja kohtumenetluse seadused;
15) välis- ja siselaenudesse ning riigi varalistesse kohustustesse puutuvad seadused;
16) erakorralise seisukorra seadus;
17) rahuaja riigikaitse seadus ja sõjaaja riigikaitse seadus.
§ 105. Riigikogul on õigus panna seaduseelnõu või muu riigielu küsimus rahvahääletusele.
Rahva otsus tehakse hääletamisest osavõtnute häälteenamusega.
Rahvahääletusel vastuvõetud seaduse kuulutab Vabariigi President viivitamatult välja. Rahvahääletuse otsus on riigiorganitele kohustuslik.
Kui rahvahääletusele pandud seaduseelnõu ei saa poolthäälte enamust, kuulutab Vabariigi President välja Riigikogu erakorralised valimised.
§ 106. Rahvahääletusele ei saa panna eelarve, maksude, riigi rahaliste kohustuste, välislepingute ratifitseerimise ja denonsseerimise, erakorralise seisukorra kehtestamise ja lõpetamise ning riigikaitse küsimusi.
Rahvahääletuse korra sätestab rahvahääletuse seadus.
§ 107. Seadused kuulutab välja Vabariigi President.
Vabariigi President võib jätta Riigikogu poolt vastuvõetud seaduse välja kuulutamata ja saata selle koos motiveeritud otsusega neljateistkümne päeva jooksul, arvates saamise päevast, Riigikogule uueks arutamiseks ja otsustamiseks. Kui Riigikogu võtab Vabariigi Presidendi poolt tagasi saadetud seaduse muutmata kujul uuesti vastu, kuulutab Vabariigi President seaduse välja või pöördub Riigikohtu poole ettepanekuga tunnistada seadus põhiseadusega vastuolus olevaks. Kui Riigikohus tunnistab seaduse põhiseadusega kooskõlas olevaks, kuulutab Vabariigi President seaduse välja.
§ 108. Seadus jõustub kümnendal päeval pärast Riigi Teatajas avaldamist, kui seaduses eneses ei sätestata teist tähtaega.
§ 109. Kui Riigikogu ei saa kokku tulla, võib Vabariigi President edasilükkamatute riiklike vajaduste korral anda seaduse jõuga seadlusi, mis kannavad Riigikogu esimehe ja peaministri kaasallkirja.
Kui Riigikogu on kokku tulnud, esitab Vabariigi President seadlused Riigikogule, kes võtab viivitamatult vastu nende kinnitamise või tühistamise seaduse.
§ 110. Vabariigi Presidendi seadlusega ei saa kehtestada, muuta ega tühistada põhiseadust ega põhiseaduse §-s 104 loetletud seadusi, riiklikke makse kehtestavaid seadusi ega riigieelarvet.
VIII. peatükk RAHANDUS JA RIIGIEELARVE
§ 111. Eesti raha emissiooni ainuõigus on Eesti Pangal. Eesti Pank korraldab raharinglust ja seisab hea riigi vääringu stabiilsuse eest.
§ 112. Eesti Pank tegutseb seaduse alusel ja annab aru Riigikogule.
§ 113. Riiklikud maksud, koormised, lõivud, trahvid ja sundkindlustuse maksed sätestab seadus.
§ 114. Riigi vara valdamise, kasutamise ja käsutamise korra sätestab seadus.
§ 115. Iga aasta kohta võtab Riigikogu seadusena vastu riigi kõigi tulude ja kulude eelarve.
Vabariigi Valitsus esitab riigieelarve eelnõu Riigikogule hiljemalt kolm kuud enne eelarveaasta algust.
Valitsuse ettepanekul võib Riigikogu eelarveaasta kestel vastu võtta lisaeelarve.
§ 116. Riigieelarve või selle eelnõu muutmise ettepanekule, mis tingib nendes ettenähtud tulude vähendamise, kulude suurendamise või kulude ümberjaotamise, tuleb algatajal lisada rahalised arvestused, mis näitavad ära kulude katteks vajalikud tuluallikad.
Riigikogu ei tohi kustutada ega vähendada riigieelarvesse või selle eelnõusse võetud kulusid, mis on ette nähtud muude seadustega.
§ 117. Riigieelarve koostamise ja vastuvõtmise korra sätestab seadus.
§ 118. Riigikogu poolt vastuvõetud riigieelarve jõustub eelarveaasta algusest. Kui Riigikogu ei võta riigieelarvet eelarveaasta alguseks vastu, võib iga kuu teha kulutusi ühe kaheteistkümnendikuni eelmise eelarveaasta kulutustest.
§ 119. Kui Riigikogu ei ole riigieelarvet vastu võtnud kahe kuu jooksul pärast eelarveaasta algust, kuulutab Vabariigi President välja Riigikogu erakorralised valimised.
IX. peatükk VÄLISSUHTED JA VÄLISLEPINGUD
§ 120. Eesti Vabariigi suhtlemise korra teiste riikide ja rahvusvaheliste organisatsioonidega sätestab seadus.
§ 121. Riigikogu ratifitseerib ja denonsseerib Eesti Vabariigi lepingud:
1) mis muudavad riigipiire;
2) mille rakendamiseks on tarvis Eesti seaduste vastuvõtmist, muutmist või tühistamist;
3) mille kohaselt Eesti Vabariik ühineb rahvusvaheliste organisatsioonide või liitudega;
4) millega Eesti Vabariik võtab endale sõjalisi või varalisi kohustusi;
5) milles ratifitseerimine on ette nähtud.
§ 122. Eesti maismaapiir on määratud 1920. aasta 2. veebruari Tartu rahulepinguga ja teiste riikidevaheliste piirilepingutega. Eesti mere- ja õhupiir määratakse rahvusvaheliste konventsioonide alusel.
Eesti riigipiire muutvate lepingute ratifitseerimiseks on nõutav Riigikogu koosseisu kahekolmandikuline häälteenamus.
§ 123. Eesti Vabariik ei sõlmi välislepinguid, mis on vastuolus põhiseadusega.
Kui Eesti seadused või muud aktid on vastuolus Riigikogu poolt ratifitseeritud välislepingutega, kohaldatakse välislepingu sätteid.
X. peatükk RIIGIKAITSE
§ 124. Eesti kodanikud on kohustatud osa võtma riigikaitsest seaduse sätestatud alustel ja korras.
Usulistel või kõlbelistel põhjustel kaitseväeteenistusest keelduja on kohustatud läbi tegema asendusteenistuse seaduses ettenähtud korras.
Kui seadus ei näe teenistuse erilaadi huvides ette teisiti, on kaitseväes ja asendusteenistuses olevatel isikutel kõik põhiseaduslikud õigused, vabadused ja kohustused. Piirata ei tohi põhiseaduse §-des 8 lõiked 3 ja 4, 11-18, 20 lõige 3, 21-28, 32, 33, 36-43, 44 lõiked 1 ja 2 ning 49-51 ettenähtud õigusi ja vabadusi. Kaitseväes ja asendusteenistuses olevate isikute õigusliku seisundi sätestab seadus.
§ 125. Tegevteenistuses olev isik ei tohi olla muus valitavas ega nimetatavas ametis ega osa võtta ühegi erakonna tegevusest.
§ 126. Riigikaitse korralduse sätestavad rahuaja riigikaitse seadus ja sõjaaja riigikaitse seadus.
Eesti kaitseväe ja riigikaitseorganisatsioonide korralduse sätestab seadus.
§ 127. Riigikaitse kõrgeimaks juhiks on Vabariigi President.
Vabariigi Presidendi juures on nõuandva organina Riigikaitse Nõukogu, kelle koosseisu ja ülesandeid sätestab seadus.
§ 128. Riigikogu kuulutab Vabariigi Presidendi ettepanekul välja sõjaseisukorra, mobilisatsiooni ja demobilisatsiooni ning otsustab kaitseväe kasutamise Eesti riigi rahvusvaheliste kohustuste täitmisel.
Eesti Vabariigi vastu suunatud agressiooni korral kuulutab Vabariigi President välja sõjaseisukorra ja mobilisatsiooni, ootamata ära Riigikogu otsust.
§ 129. Eesti põhiseaduslikku korda ähvardava ohu puhul võib Riigikogu Vabariigi Presidendi või Vabariigi Valitsuse ettepanekul oma koosseisu häälteenamusega välja kuulutada erakorralise seisukorra kogu riigis, kuid kõige kauem kolmeks kuuks.
Erakorralise seisukorra korralduse sätestab seadus.
§ 130. Erakorralise või sõjaseisukorra ajal võib riigi julgeoleku ja avaliku korra huvides seadusega ettenähtud juhtudel ja korras piirata isikute õigusi ja vabadusi ning panna neile kohustusi. Piirata ei tohi õigusi ja vabadusi, mis on sätestatud põhiseaduse §-des 8, 11-18, 20 lõige 3, 22, 23, 24 lõiked 2 ja 4, 25, 27, 28, 36 lõige 2, 40, 41, 49 ja 51 lõige 1.
§ 131. Erakorralise või sõjaseisukorra ajal ei valita Riigikogu, Vabariigi Presidenti ega kohalike omavalitsuste esinduskogusid ega lõpetata ka nende volitusi.
Riigikogu, Vabariigi Presidendi ja kohaliku omavalitsuse esinduskogude volitused pikenevad, kui nad lõpeksid erakorralise või sõjaseisukorra ajal või kolme kuu jooksul, arvates erakorralise või sõjaseisukorra lõppemisest. Nendel juhtudel kuulutatakse välja uued valimised kolme kuu jooksul, arvates erakorralise või sõjaseisukorra lõppemisest.
XI. peatükk RIIGIKONTROLL
§ 132. Riigikontroll on oma tegevuses sõltumatu majanduskontrolli teostav riigiorgan.
§ 133. Riigikontroll kontrollib:
1) riigiasutuste, riigiettevõtete ja muude riiklike organisatsioonide majandustegevust;
2) riigi vara kasutamist ja säilimist;
3) kohalike omavalitsuste valdusse antud riigivara kasutamist ja käsutamist;
4) nende ettevõtete majandustegevust, kus riigil on üle poole osakute või aktsiatega määratud häältest või kelle laene või lepinguliste kohustuste täitmist tagab riik.
§ 134. Riigikontrolli juhib riigikontrolör, kelle nimetab ametisse ja vabastab ametist Riigikogu Vabariigi Presidendi ettepanekul.
Riigikontrolöri volituste kestus on viis aastat.
§ 135. Riigikontrolör esitab Riigikogule ülevaate riigi vara kasutamise ja säilimise kohta eelmisel eelarveaastal üheaegselt riigieelarve täitmise aruande arutamisega Riigikogus.
§ 136. Riigikontrolör võib oma ülesannetesse kuuluvais asjus võtta sõnaõigusega osa Vabariigi Valitsuse istungitest.
Riigikontrolöril on oma ametkonna juhina samad õigused, mis on seadusega antud ministrile ministeeriumi juhina.
§ 137. Riigikontrolli korralduse sätestab seadus.
§ 138. Riigikontrolöri saab kriminaalvastutusele võtta ainult õiguskantsleri ettepanekul Riigikogu koosseisu enamuse nõusolekul.
XII. peatükk ÕIGUSKANTSLER
§ 139. Õiguskantsler on oma tegevuses sõltumatu ametiisik, kes teostab järelevalvet seadusandliku ja täidesaatva riigivõimu ning kohaliku omavalitsuse õigustloovate aktide põhiseadusele ja seadustele vastavuse üle.
Õiguskantsler analüüsib seaduste muutmise, uute seaduste vastuvõtmise ja riigiasutuste töö kohta talle tehtud ettepanekuid ning esitab vajaduse korral Riigikogule ettekande.
Õiguskantsler teeb Riigikogule põhiseaduse §-des 76, 85, 101, 138, 153 ettenähtud juhtudel ettepaneku Riigikogu liikme, Vabariigi Presidendi, Vabariigi Valitsuse liikme, riigikontrolöri, Riigikohtu esimehe või Riigikohtu liikme kriminaalvastutusele võtmiseks.
§ 140. Õiguskantsleri nimetab ametisse Riigikogu Vabariigi Presidendi ettepanekul seitsmeks aastaks.
Õiguskantslerit saab ametist tagandada üksnes kohtuotsusega.
§ 141. Õiguskantsleril on oma kantselei juhtimisel samad õigused, mis on seadusega antud ministrile ministeeriumi juhtimiseks.
Õiguskantsler võib sõnaõigusega osa võtta Riigikogu ja Vabariigi Valitsuse istungitest.
§ 142. Kui õiguskantsler leiab, et seadusandliku või täidesaatva riigivõimu või kohaliku omavalitsuse õigustloov akt on põhiseaduse või seadusega vastuolus, teeb ta akti vastuvõtnud organile ettepaneku viia see kahekümne päeva jooksul põhiseaduse või seadusega kooskõlla.
Kui akt ei ole kahekümne päeva jooksul põhiseaduse või seadusega kooskõlla viidud, teeb õiguskantsler Riigikohtule ettepaneku tunnistada see akt kehtetuks.
§ 143. Õiguskantsler esitab kord aastas Riigikogule ülevaate seadusandliku ja täidesaatva riigivõimu ning kohalike omavalitsuste õigustloovate aktide kooskõlast põhiseaduse ja seadustega.
§ 144. Õiguskantsleri õigusliku seisundi ja tema kantselei töökorralduse sätestab seadus.
§ 145. Õiguskantslerit saab kriminaalvastutusele võtta ainult Vabariigi Presidendi ettepanekul Riigikogu koosseisu enamuse nõusolekul.
XIII. peatükk KOHUS
§ 146. Õigust mõistab ainult kohus. Kohus on oma tegevuses sõltumatu ja mõistab õigust kooskõlas põhiseaduse ja seadustega.
§ 147. Kohtunikud nimetatakse ametisse eluaegsetena. Kohtunike ametist vabastamise alused ja korra sätestab seadus.
Kohtunikku saab ametist tagandada üksnes kohtuotsusega.
Kohtunikud ei tohi peale seaduses ettenähtud juhtude olla üheski muus valitavas ega nimetatavas ametis.
Kohtunike sõltumatuse tagatised ja õigusliku seisundi sätestab seadus.
§ 148. Kohtusüsteem koosneb:
1) maa- ja linnakohtutest ning halduskohtutest;
2) ringkonnakohtutest;
3) Riigikohtust.
Erikohtute loomise mõnda liiki kohtuasjade jaoks sätestab seadus.
Erakorraliste kohtute moodustamine on keelatud.
§ 149. Maa- ja linnakohtud ning halduskohtud on esimese astme kohtud.
Ringkonnakohtud on teise astme kohtud ning nad vaatavad apellatsiooni korras läbi esimese astme kohtu lahendeid.
Riigikohus on riigi kõrgeim kohus, kes vaatab kohtulahendeid läbi kassatsiooni korras. Riigikohus on ühtlasi põhiseadusliku järelevalve kohus.
Kohtukorralduse ja kohtumenetluse korra sätestab seadus.
§ 150. Riigikohtu esimehe nimetab ametisse Riigikogu Vabariigi Presidendi ettepanekul.
Riigikohtu liikmed nimetab ametisse Riigikogu Riigikohtu esimehe ettepanekul.
Muud kohtunikud nimetab ametisse Vabariigi President Riigikohtu ettepanekul.
§ 151. Esinduse, kaitse, riikliku süüdistuse ja seaduslikkuse järelevalve korralduse kohtumenetluses sätestab seadus.
§ 152. Kohus jätab kohtuasja lahendamisel kohaldamata mis tahes seaduse või muu õigusakti, kui see on vastuolus põhiseadusega.
Riigikohus tunnistab kehtetuks mis tahes seaduse või muu õigusakti, kui see on vastuolus põhiseaduse sätte ja mõttega.
§ 153. Kohtunikku saab ametisoleku ajal kriminaalvastutusele võtta ainult Riigikohtu ettepanekul Vabariigi Presidendi nõusolekul.
Riigikohtu esimeest ja liikmeid saab kriminaalvastutusele võtta ainult õiguskantsleri ettepanekul Riigikogu koosseisu enamuse nõusolekul.
XIV. peatükk KOHALIK OMAVALITSUS
§ 154. Kõiki kohaliku elu küsimusi otsustavad ja korraldavad kohalikud omavalitsused, kes tegutsevad seaduste alusel iseseisvalt.
Kohalikule omavalitsusele võib panna kohustusi ainult seaduse alusel või kokkuleppel kohaliku omavalitsusega. Seadusega kohalikule omavalitsusele pandud riiklike kohustustega seotud kulud kaetakse riigieelarvest.
§ 155. Kohaliku omavalitsuse üksused on vallad ja linnad.
Muid kohaliku omavalitsuse üksusi võib moodustada seaduses sätestatud alustel ja korras.
§ 156. Kohaliku omavalitsuse esinduskogu on volikogu, kes valitakse vabadel valimistel neljaks aastaks. Seadusega võib volikogu volituste perioodi lühendada seoses kohaliku omavalitsuse üksuste ühinemise või jagunemisega või volikogu tegutsemisvõimetusega. Valimised on üldised, ühetaolised ja otsesed. Hääletamine on salajane.
[RT I 2003, 29, 174 - jõust. 17.10.2005]
Kohaliku omavalitsuse volikogu valimistel on seaduses ettenähtud tingimustel hääleõiguslikud selle omavalitsuse maa-alal püsivalt elavad isikud, kes on vähemalt kuusteist aastat vanad.
[RT I, 15.05.2015, 1 - jõust. 13.08.2015]
§ 157. Kohalikul omavalitsusel on iseseisev eelarve, mille kujundamise alused ja korra sätestab seadus.
Kohalikul omavalitsusel on seaduse alusel õigus kehtestada ja koguda makse ning panna peale koormisi.
§ 158. Kohaliku omavalitsuse üksuste piire ei tohi muuta vastavate omavalitsuste arvamust ära kuulamata.
§ 159. Kohalikul omavalitsusel on õigus moodustada teiste kohalike omavalitsustega liite ja ühisasutusi.
§ 160. Kohalike omavalitsuste korralduse ja järelevalve nende tegevuse üle sätestab seadus.
XV. peatükk PÕHISEADUSE MUUTMINE
§ 161. Õigus algatada põhiseaduse muutmist on vähemalt viiendikul Riigikogu koosseisust ja Vabariigi Presidendil.
Põhiseaduse muutmist ei saa algatada ega põhiseadust muuta erakorralise seisukorra ega sõjaseisukorra ajal.
§ 162. Põhiseaduse I peatükki "Üldsätted" ja XV peatükki "Põhiseaduse muutmine" saab muuta ainult rahvahääletusega.
§ 163. Põhiseadust saab muuta seadusega, mis on vastu võetud:
1) rahvahääletusel;
2) Riigikogu kahe järjestikuse koosseisu poolt;
3) Riigikogu poolt kiireloomulisena.
Põhiseaduse muutmise seaduse eelnõu arutatakse Riigikogus kolmel lugemisel, kusjuures esimese ja teise lugemise vahet on vähemalt kolm kuud ning teise ja kolmanda lugemise vahet vähemalt üks kuu. Põhiseaduse muutmise viis otsustatakse kolmandal lugemisel.
§ 164. Põhiseaduse muutmise seaduse eelnõu rahvahääletusele panekuks on nõutav Riigikogu koosseisu kolmeviiendikuline häälteenamus. Rahvahääletus toimub kõige varem kolme kuu pärast, arvates sellekohase otsuse vastuvõtmisest Riigikogus.
§ 165. Põhiseaduse muutmiseks Riigikogu kahe järjestikuse koosseisu poolt peab põhiseaduse muutmise seaduse eelnõu saama Riigikogu koosseisu enamuse toetuse.
Kui Riigikogu järgmine koosseis võtab esimesel lugemisel oma koosseisu kolmeviiendikulise häälteenamusega muutmatult vastu põhiseaduse muutmise seaduse eelnõu, mis sai eelmise koosseisu enamuse toetuse, siis on põhiseaduse muutmise seadus vastu võetud.
§ 166. Otsus põhiseaduse muutmise seaduse eelnõu käsitlemiseks kiireloomulisena võetakse vastu Riigikogu neljaviiendikulise häälteenamusega. Põhiseaduse muutmise seadus võetakse sel juhul vastu Riigikogu koosseisu kahekolmandikulise häälteenamusega.
§ 167. Põhiseaduse muutmise seaduse kuulutab välja Vabariigi President ja see jõustub seaduses eneses määratud tähtajal, kuid mitte varem kui kolm kuud pärast väljakuulutamist.
§ 168. Põhiseaduse muutmist ei saa samas küsimuses algatada ühe aasta jooksul, arvates vastava eelnõu tagasilükkamisest rahvahääletusel või Riigikogus.
Käesolev tekst vastab 28. mail 1992. aastal rahvahääletusele pandud ja ajalehes «Rahva Hääl» avaldatud Eesti Vabariigi põhiseaduse eelnõu tekstile. Vastavalt riigisekretäri 19. juuni 2007. a resolutsioonile nr 07-02990 on parandatud vead seni elektroonilises Riigi Teatajas avaldatud Eesti Vabariigi põhiseaduse tekstides. «Rahva Hääles» avaldatud tekstiga võrreldes on parandatud viis ilmset trükiviga. Paragrahvis 53 on välja jäetud sõnade kordus «keskkonnale tekitatud», § 60 lõikes 5 on sõna «Riigikoguvalimise» lahku kirjutatud ning erinevalt «Rahva Hääles» ilmunud tekstist on § 64 lõikes 3 ja §-s 70 Riigikogu kirjutatud suure algustähega ja § 78 punktis 3 põhiseadus kirjutatud väikese algustähega.


Court reports | Õigusbüroo VK & Partnerid OÜ
1-18-5023
XXX esindaja vandeadvokaat Martin Männiku määruskaebus Tallinna Ringkonnakohtu 19. veebruari 2019. a määruse peale.
4-18-6598
Keskkonnainspektsiooni kassatsioon Viru Maakohtu 21. veebruari 2019. a otsuse peale Roman Goršanovi väärteoasjas kalapüügiseaduse § 77 lg 2 järgi.
3-16-1603
Majandus- ja Kommunikatsiooniministeeriumi kassatsioonkaebus Tallinna Ringkonnakohtu 28.11.2018. a otsuse peale Väinamere Liinid OÜ kaebuses riigihankes tekitatud kahju hüvitamiseks
1-17-10573
Dimitri Kärbergi kaitsja vandeadvokaat Olev Kuklase ja Paul Kärbergi kaitsja vandeadvokaat Küllike Nammi määruskaebused Tallinna Ringkonnakohtu 13. mai 2019. a määruse peale kriminaalasjas Paul Kärbergi ja Dimitri Kärbergi süüdistuses KarS § 184 lg 2-1 järgi.
2-18-9790
Hüpoteeklaen AS määruskaebus Tallinna Ringkonnakohtu 21.03.2019. a määruse peale Hüpoteeklaen AS hagis Tallinna kohtutäitur Arvi Pingi ja osaühingu MAIMIKK vastu kohtutäitur Arvi Pingi poolt täiteasjades nr 024/2018/73 ja nr 024/2018/74 koostatud jaotuskavade vaidlustamiseks
4-18-4523
Merle Merilo kaitsja vandeadvokaat Eva Tibari määruskaebus Tallinna Ringkonnakohtu 27. veebruari 2019. a määruse peale. Merle Merilo väärteoasjas menetluskulude väljamõistmise vaidlustamine
3-19-269
Maksu-ja Tolliameti määruskaebus Tallinna Ringkonnakohtu 20.03.2019. a määruse peale täitmist tagavate toimingute sooritamiseks
2-15-12032
Margus Lentsius määruskaebus Tallinna Ringkonnakohtu 23.04.2019. a määruse peale Taikos Projektas UAB hagis Margus Lentsiuse, Ingrida Mikenaite ja Nerijus Numavičiuse vastu juhatuse liikme ja enamusosaniku poolt vähemusosanikule tekitatud kahju hüvitamiseks
1-15-4308
Tiit Märtmani kaitsja vandeadvokaadi abi Toomas Laanemaa kassatsioon Tallinna Ringkonnakohtu 21. jaanuari 2019. a otsuse peale kriminaalasjas Tiit Märtmani süüdistuses KarS § 209 lg 2 p-de 1, 3 ja 4 (kehtivas redaktsioonis KarS § 209 lg 2 p-de 1, 4 ja 5) järgi.
2-18-16992
G.V määrukskaebus Tartu Ringkonnakohtu 12.04.2019. a määruse peale Elva valla avalduses vanema hooldusõiguse äravõtmiseks ja lapsele eestkostja määramiseks
3-15-241
AS Metaprint kassatsioonkaebus Tallinna Ringkonnakohtu 18. mai 2017. a otsuse peale haldusasjas nr 3-15-241 kaebuses Ettevõtluse Arendamise Sihtasutuse 22. septembri 2014. a otsuse tühistamiseks
3-15-2232
Oliver Pullisaare kassatsioonkaebus Tallinna Ringkonnakohtu 31. augusti 2018. a otsuse peale Tallinna Linnaplaneerimise Ameti ehitusloa õigusvastasuse tuvastamiseks, kasutusloa tühistamiseks ja varalise kahju hüvitamiseks
3-17-1047
Osaühing TOIGER Inkasso kassatsioonkaebus Tallinna Ringkonnakohtu 27.05.2019. a otsuse peale Maksu- ja Tolliameti intressinõude tühistamiseks
1-17-7111
Pandivere Pansion OÜ kaitsja vandeadvokaat Sven Sillari ning Pandivere Pansion OÜ ja Margus Peldese kaitsjate vandeadvokaatide Sandra-Kristin Noodi ja Ants Nõmpri kassatsioonid Tartu Ringkonnakohtu 15. novembri 2018. a otsuse peale kriminaalasjas Pandivere Pansion OÜ süüdistuses KarS § 123 lg 2 – § 13 lg 1 ja Margus Peldese süüdistuses KarS § 123 lg 1 – § 13 lg 1 järgi.
1-16-6137
Kannatanute X1 ja X2 esindaja vandeadvokaat Dmitri Teplõhhi kassatsioon Tallinna Ringkonnakohtu 28. novembri 2019. a otsuse peale kriminaalasjas Reimo Toomi süüdistuses KarS § 217-2 lg 1 (kehtivas redaktsioonis KarS § 217-2 lg 1), § 201 lg 2 p-de 1 ja 2 (kehtivas redaktsioonis KarS § 201 lg 2 p-de 1 ja 2) ning § 344 lg 1, Aleksandr Tsõgankovi süüdistuses KarS § 201 lg 2 p 2 – 22 lg 3 (kehtivas redaktsioonis KarS § 201 lg 2 p 2 – 22 lg 3) ning § 344 lg 1 ja Kalle Kivisaare süüdistuses KarS § 201 lg 2 p-de 1 ja 2 - § 22 lg 3 (kehtivas redaktsioonis KarS § 201 lg 2 p-de 1 ja 2 – 22 lg 3 ) ning § 344 lg 1 järgi.
3-17-796
Lääne-Nigula valla kassatsioonkaebus Tallinna Ringkonnakohtu 31.05.2018. a otsusele osaühing KEKKILÄ EESTI kaebuses Lääne-Nigula Vallavolikogu 13. märtsi 2017. a otsuse nr 12 resolutsiooni punkti 1 ja otsuse nr 13 õigusvastasuse tuvastamiseks ning Lääne-Nigula Vallavolikogu kohustamiseks
2-17-12566
Chirag Mody kassatsioonkaebus Tallinna Ringkonnakohtu 13.03.2019. a otsuse peale Chirag Mody hagis AB „Lietuvos draudimas“ (Eesti filiaali kaudu) vastu ja AS-i SEB Pank vastu kahju hüvitamise nõudes
3-17-991
Mart Kangur, Peeter Papli ja Henrik Põdra kassatsioonkaebus Tallinna Ringkonnakohtu 26.09.2018. a otsuse peale Maksu- ja Tolliameti vastutusotsuse tühistamiseks
3-18-976
XXX määruskaebus Tartu Ringkonnakohtu 13.08.2018. a määrusele Viru Vangla 16. jaanuari 2018. a käskkirja ja 16. aprilli 2018. a käskkirja õigusvastasuse tuvastamiseks ning mittevaralise kahju hüvitamiseks seoses üksikvangistuses viibimisega Viru Vangla 16. oktoobri 2017. a käskkirja alusel
2-16-9434
Piret Soosalu kassatsioonkaebus Tartu Ringkonnakohtu 4.02.2019. a otsuse peale Piret Soosalu hagis Hillar Soosalu (pankrotis) pankrotihalduri Einar Vallandi ja Hillar Soosalu (pankrotis) vastu abielu lahutamiseks, ühisvara jagamiseks ja välistamiseks pankrotivarast ning hüvitise ja viivise väljamõistmiseks
2-17-12712
Ritva-Anneli Kurki ja Tuomas Henrikki Kurki kassatsioonkaebus Tallinna Ringkonnakohtu 29.03.2019. a otsuse peale Ritva-Anneli Kurki ja Tuomas Henrikki Kurki hagis Skinest Kinnisvara OÜ vastu 13 000 euro väljamõistmiseks
1-11-3615
Ander Sagadi kaitsja vandeadvokaat Janek Valdma määruskaebus Tartu Ringkonnakohtu 4. märtsi 2019. a määruse peale. Ander Sagadi vangistusest tingimisi enne tähtaega vabastamata jätmine.
3-19-1861
Harju Maakohtu kohtuniku Merike Varuski kaebus Riigikohtu juures asuva distsiplinaarkolleegiumi 22. aprilli 2019. a otsuse nr 9-13/19-1 peale
4-18-5832
Politsei- ja Piirivalveameti kassatsioon Harju Maakohtu 6. veebruari 2019. a otsuse peale Leonid Romanenko väärteoasjas liiklusseaduse § 223 lg 1 ja § 232 järgi.
1-16-9105
Viru Ringkonnaprokuratuuri ringkonnaprokurör Kalmer Kase ja Fjodor Sokolovi kaitsjate vandeadvokaadi abi Valeriy Gimaevi ning vandeadvokaat Olev Kuklase kassatsioonid Tartu Ringkonnakohtu 28. juuni 2018. a otsuse peale kriminaalasjas Fjodor Sokolovi süüdistuses KarS § § 4023 lg 1, § 344 lg 1 – § 22 lg-te 2 ja 3; § 345 lg 1 – § 22 lg-te 2 ja 3; § 344 lg 1 ja § 345 lg 1 järgi.
Show more court reports
© 2019 Õigusbüroo VK & Partnerid OÜ
Kentmanni 8b, Tallinn
info@vkpartnerid.ee
+372 523 4338


Loosung detsember 2020
DETSEMBER KUU LOOSUNG: Eks see ole murda oma leiba näljasele ja viia oma kotta viletsad kodutud, kui sa näed alastiolijat ja riietad teda ega hoidu oma ligimesest? Js 58,7
1. Teisipäev Issand ütles Iisakile: Ela võõrana siin maal, ja ma olen sinuga ning õnnistan sind. 1Ms 26,3 Veetke kartuses oma majaliseks olemise aeg. 1Pt 1,17 Hea Jumal, kes Sa kõikjal elad, lase mul elada Sinus ja jääda Sinusse. Olgu Sinu armusüdames minu elupaik. Saagu see maa, kus elan, veeallikate oruks, kus voolab Sinu evangeelium, et see ei oleks võõras, vaid Sinu armust omaks saanud maa. Hb 10,32–39; Js 58,1–14
2. Kolmapäev Ma otsin pelgupaika Issanda juures. Kuidas te ütlete mu hingele: 'Põgene mägedele nagu lind!' Ps 11,1 Rahu ma jätan teile, oma rahu ma annan teile. Mina ei anna teile nõnda, nagu maailm annab. Teie süda ärgu ehmugu ega mingu araks. Jh 14,27 Rahu Jumal, tänan Sind rahu eest minu südames. Tänan, et talun kõik, loodan kõik, sest Sina oled andnud selleks tuge. Aita, et võin edaspidigi, surmani, rõõmutseda selles, et Sina oled minu sammud alati seadnud rahuteedele. Kl 1,9–14; Js 59,1–15a
3. Neljapäev Igaüks andku, nagu ta jõud lubab, vastavalt Issanda, su Jumala õnnistusele, mida ta sulle on andnud. 5Ms 16,17 Sest kui on olemas valmidust, siis on see meeldiv selles, mis kellelgi on, mitte selles, mida tal pole. 2Kr 8,12 Pane mu silme ette tänased avatud uksed. Lase mind tunda, kuidas Sina lood minu jõuetuid käsi ja kõikuvaid jalgu üha uueks, nii et ma jooksen, ja ei väsi, käin, ja ei tüdi. Olen tänulik Sulle, oled andnud mulle kutsumise ja elu avaruse. 1Ts 5, (1–3) 4–8; Js 59,15b–21
4. Reede Ilmaaegu te tõusete vara üles, istute hilja ülal ning sööte leiba raske vaevaga. Nii see on: Issand annab oma armsatele unes. Ps 127,2 Teie Isa teab, mida teile vaja läheb, enne kui te teda palute. Mt 6,8 Tee minust usin ootaja, aeglane rääkima, kiire kuulama, ja räägi minuga. Lase mul uskuda Sinu väetegudesse, mille annad alandlikele. Lase mul hoida väikeste hulka ja näita oma au madalate keskel. Anna mulle seda leiba, mis toob igavese elu. Hs 37,24–28; Js 60,1–14
5. Laupäev Vaeslaste isa ja lesknaiste asjaajaja on Jumal oma pühas elamus. Jumal paneb üksildased elama majadesse ja viib välja vangid jõukale elujärjele. Ps 68,6–7 Õhtu jõudes, kui päike oli loojunud, toodi Jeesuse juurde kõik haiged ja kurjast vaimust vaevatud; terve linn oli kogunenud maja ukse ette. Ja ta tervendas paljusid. Mk 1,32–34 Halastuse Isa ja lohutuse Jumal! Lohuta vaeslast ja üksikut, lase haigel tunda eneses taas, kuidas Sina teda imeliseks kood. Ärgu jäägu kurbade palved kuulmata, too nende südametesse see kindlus, et Sinu nähtamatud käed kannavad neid. Ha 2,1–4; Js 60,15–22
2. ADVENDIPÜHAPÄEV Tõstke oma pea ja vaadake üles, sest teie lunastus läheneb. Lk 21,28 Js 63,15–16 (17–19a) 19b; 64,1–3; Jk 5,7–8; Ps 68,1–19 Jutlus: Lk 21,25–33
6. Pühapäev Mul on hea meel teha teatavaks tunnustähti ja imetegusid, mis kõrgeim Jumal mulle on teinud. Tn 3,32 Elu on saanud avalikuks, ja me oleme näinud ja me tunnistame ja kuulutame teile igavest elu, mis oli Isa juures ja on saanud meile avalikuks. 1Jh 1,2 Vägev Jumal, ehita armastusega kirikut, pane vägevalt kõlama oma koguduse kuulutus. Lase sügavalt elada armastusel isekeskis, lase armastusel tõsta ristikogudus linnaks mäe otsas.
7. Esmaspäev Siis paistavad mõistlikud nagu taevalaotuse hiilgus, ja need, kes saadavad paljusid õiguse teele, otsekui tähed ikka ja igavesti. Tn 12,3 Meie oleme nüüd Kristuse käskjalad, otsekui Jumal ise julgustaks meie kaudu. Me palume Kristuse asemel: Andke endid lepitada Jumalaga! 2Kr 5,20 Helde Jumal, anna meile seda tarkust, mis viib meid ligemale sügavamale elualusele, seda mõistust, mis näitab armsust meie ligimeses. Hoia taevas meile nõnda lahti, et saame sealt jõudu hoida Sinu kõrgete mõtete poole. Js 25,1–8; Js 61,1–11
8. Teisipäev Issanda päev tuleb, see on ligidal. Jl 2,1 Meie ootame aga tema tõotuse järgi uusi taevaid ja uut maad, kus elab õigus. 2Pt 3,13 Õpeta meid arvestama oma päevi, et võiksime elada ülendatud rõõmus harilikul päeval ning kuulda Sinu kutset ka erilisel päeval. Vii meid külaliseks oma telki, asukaks Sinu pühale mäele. Js 26,7–12 (13–15); Js 62,1–12
9. Kolmapäev Issand, su Jumal, viib sind heale maale, veeojade, allikate ja sügavate vete maale. 5Ms 8,7 Jumal, kes oma Poegagi ei säästnud, vaid loovutas tema meie kõikide eest, kuidas ta ei peaks siis koos Pojaga meile kõike muud kinkima? Rm 8,32 Looja ja Lunastaja, tee meist hea maa oma sõnale, nõnda et võime Sinu Poja osaduses kanda kolmekümne- ja kuuekümnekordset vilja, Sulle, Külvajale, rõõmuks. Tee meist veeojade org, pane meie loikudesse kasvama haljendav rohi, et kasvataksime õiguse tammepuid Sinu auks. Ilm 2,1–7; Js 63,1–6
10. Neljapäev Siis ilmub Issanda au ja kõik liha näeb seda üheskoos. Jah, Issanda suu on rääkinud. Js 40,5 Sõna sai lihaks ja elas meie keskel, ja me nägime tema au kui Isast ainusündinud Poja au, täis armu ja tõde. Jh 1,14 Meie silmad on pimedad, aga Sina, Jumala Poeg, Valgus valgusest ja Jumal Jumalast, võid teha meiegi silmad ihu küünlaks, nii et pimedust enam ei ole. Too seda valgust meie maailma pimedusse. 2Kr 5,1–10; Js 63,7–16
11. Reede Tema on elav Jumal ja püsib igavesti. Tema kuningriik ei hukku. Tn 6,27 Jeesus Kristus on seesama eile ja täna ja igavesti. Hb 13,8 Sina, Issand, oled andnud meie kodumaale juba kõike küllaga, kuid Sinu tundmisest ja Sinu kartusest on meie rahval puudu. Tee meie rahvast oma Poja Jeesuse Kristuse rahvas ja jüngrite pere. Oleme tänulikud selle eest, mida oled meile andnud sel rahuajal, palume veel: tee meid rahutegijaiks! Sk 2,14–17; Js 63,17–64,11
12. Laupäev Issand, ole mulle armuline, tee terveks mu hing, sest ma olen pattu teinud sinu vastu. Ps 41,5 Usupalve päästab tõbise ja Issand tõstab ta üles, ja kui ta on pattu teinud, siis antakse talle andeks. Jk 5,15 Sinu armu me igatseme, sest ise oleme teinud enestele ennekõike hirmu. Sina oled andnud meile terve ihu ja hinge, meie kardame, et oleme selle kaotanud. Anna tagasi, mis on eluteel läinud kaduma, too meid tagasi algusesse, kust oleme hakanud minema eksiteele. 1Ts 4,13–18; Js 65,1–16
3. ADVENDIPÜHAPÄEV Valmistage kõrbes Issanda teed! Vaata, Issand Jumal tuleb jõuliselt. Js 40,3.10 Js 40,1–8 (9–11); 1Kr 4,1–5; Ps 68,20–36 Jutlus: Mt 11,2–6 (7–10)
13. Pühapäev Ei ole sinu sarnast, Issand! Sina oled suur, ja suur on su nimi vägevuse poolest. Jr 10,6 Me oleme näinud ja tunnistame, et Isa on läkitanud Poja maailma Päästjaks. 1Jh 4,14 Isa kõrges! Tänan sind eriliste tegude eest, mida oled teinud minu elus. Lase mul üha enam näha seda imet ja armu, mille paned minu ellu. Pangu see usku minu sees kasvama, pangu see minu käed liikuma töös Sinu riigis!
14. Esmaspäev Kui sinu kohtumõistmised tabavad maad, õpivad ilmamaa elanikud õiglust. Js 26,9 Tema, kes annab seemne külvajale, annab ka leiva toiduseks, teeb rohkeks teie külvi ja kasvatab teie õiguse vilja. 2Kr 9,10 Halastuse Isa ja lohutuse Jumal! Ära mõista kohut minu üle, vaid lase mul leida koht sinu paremal käel! Las jääda mu hing sinu armusse, keela mind pöördumast sellest. Ära lase mul kalduda kõrvale Jeesuse ristist. Ho 14,2–10; Js 65,17–25
15. Teisipäev Saalomon palus: Sina oled pidanud oma sulasele, mu isale Taavetile, mis sa temale olid lubanud. Jah, mis sa oma suuga oled kõnelnud, selle oled sa oma käega tõeks teinud, nõnda nagu see täna on sündinud. 1Kn 8,24 Kiidetud olgu Issand, Iisraeli Jumal, et ta on tulnud oma rahva ligi ja toonud talle lunastuse ja on meile äratanud päästesarve oma sulase Taaveti soost. Lk 1,68–69 Ustav Isa taevas! Täname Sind selle eest, et Sinu silmad on olnud pühakoja, templi peal. Täname ka, et Sinu silmad on olnud ristikoguduse peal. Olgu see Sinu silmavaade ka meie südame väeks, anna tunda, kuidas Sina viid edasi meie elu ja evangeeliumit meie rahva seas. Mt 3,7–12; Js 66,1–4
16. Kolmapäev Sina oled Jumal, kes teeb imet, sa oled oma vägevuse teinud avalikuks rahvaste seas. Ps 77,15 Jumal on nüüd avalikuks tehtud tema pühadele, milline on selle saladuse auhiilguse rikkus paganate seas – see on Kristus teie sees, auhiilguse lootus. Kl 1,26–27 Vägev Jumal, võta kõik rahvad, võta kõik ajastud oma helde valitsuse alla. Lase meil näha, kuidas Sina sead rahvaste teid ja kuidas tuled oma evangeeliumiga läbi pimeduse meie juurde, andma meile hoopis uut südant ja hoopis paremaid mõtteid. Js 45,1–8; Js 66,5–17
17. Neljapäev Sul on lootust tulevikuks, ütleb Issand. Jr 31,17 Ennäe, ma seisan ukse taga ja koputan. Kui keegi kuuleb mu häält ja avab ukse, siis ma tulen tema juurde sisse ning söön õhtust temaga ja tema minuga. Ilm 3,20 Õnnistegija, kes Sa kõiki hoiad! Too tagasi kadunud tütred ja pojad, anna neile isasüli ja lootus. Lase kõigil saada osa vanemate pärandist sel maal ja Sinu pärandist taevas. Tee meie käed tugevaks looma tulevikku ja tee kindlaks meie kodud, et need oleksid Sinule avatud paikadeks, kus kõik kohtuvad Sinu laual. Lk 1,26–38; Js 66,18–24
18. Reede Kuulge Issanda sõna, sest Issandal on maa elanikega riid, sellepärast et maal ei ole tõsidust, armastust ega ka mitte Jumala tundmist. Ho 4,1 Parandage meelt, sest taevariik on lähedal! Mt 3,2 Kõikide Isa! Lase meil varakult tunda, et oleme vaid lapsed Sinu ees. Lase meil tunda, kuidas sõltume Sinust, ja unustada vahel kõik muud sõltumised. Vii meid kõrbesse ja räägi seal meiega hellalt, näita, mida oled pannud valmis meie jaoks. 2Kr 1,18–22; Lk 1,1–17
19. Laupäev Su silmad nägid mind juba mu eos ja su raamatusse kirjutati kõik päevad, mis olid määratud, ehk küll ühtainustki neist ei olnud olemas. Ps 139,16 Rõõmustage, et teie nimed on taevasse kirja pandud. Lk 10,20 Meie elu Jumal, kes sead meie sammusid! Las olla meie algus ja ots Sinu heldetes kätes. Sinu hoolde oleme need usaldanud, aita meil rahuga alistuda Sinu tahtele ka siis, kui see on meile enestele raske. Valgusta meie teed ka siis, kui oleme päris otsas. Uuenda meie vaimu päev-päevalt. Js 11,10–13; Lk 1,18–25
4. ADVENDIPÜHAPÄEV Olge ikka rõõmsad Issandas! Taas ma ütlen: Olge rõõmsad! Issand on ligidal! Fl 4,4.5b Js 52,7–10; Fl 4,4–7; Ps 130 Jutlus: Lk 1, (39–45) 46–55 (56)
20. Pühapäev Kes armastavad sinu päästet, need öelgu alati: 'Suur on Issand!' Ps 40,17 Tema on meid ette määranud lapseõiguse osalisteks Jeesuse Kristuse kaudu enese juurde oma tahtmise heameelt mööda. Ef 1,5 Vaim, rõõmustaja oled, ei salli kurvastust! Ela meie sees, kelle oled leidnud ja kellest oled teinud oma eluaseme. Too rõõmu, kui meel on alla vajutatud, valgusta meie vaimu ka siis, kui ihu on nõder. Olgu rõõm Sinus meie vägi.
21. Esmaspäev See rahvas ligineb mulle suuga ja austab mind huultega, aga ta süda on minust kaugel ja nende kartus minu ees on ainult päritud inimlik käsk. Js 29,13 Lapsed, ärgem armastagem sõnaga ja keelega, vaid teoga ja tõega. 1Jh 3,18 Isa, kes Sa kadunut koju ootad! Olen nii tihti oma südames kaugel Sinust, kuid kahetsen oma tuimust. Pane oma Vaim minu südamesse, sea mind heaks sulaseks oma majapidamisse. Lase minu kätel olla täis sinu tegusid, tee armsaks mulle oma sõna. Ilm 3,7.8.10.11 (12); Lk 1,26–38
22. Teisipäev Jumal, sina oled seesama ja sinu aastad ei lõpe. Ps 102,28 Mina olen A ja O, ütleb Issand Jumal, kes on ja kes oli ja kes tuleb, Kõigeväeline. Ilm 1,8 Ustav Jumal, tee mindki ustavaks, et jääksin Sinu risti alla, ei käänaks sealt paremale ega vasakule. Tee tõeseks, tee heldeks, anna osa oma südame varadest. Aastad on läinud, Sinu ustavus aga on jäänud. Ma tänan selle eest. Ilm 22,16.17.20.21; Lk 1,39–56
23. Kolmapäev Ma heitsin maha ja uinusin; ma ärkasin unest, sest Issand toetab mind. Ps 3,6 Tõesti, ma ütlen teile, kes iganes Jumala riiki vastu ei võta nagu laps, ei saa sinna. Mk 10,15 Ustav Jumal, anna usaldust minu ellu, et loodan: Sina sead kõik asjad kõige paremini. Kas ma olen ärkvel või uinun, Sina sead minu elu asju. Kas ma olen usin või olen jõuetu, ühtmoodi hästi paned Sa minu jalad käima mu teel. Anna seda muretust mulle. Js 7,10–14; Lk 1,57–66
JÕULUÕHTU Js 9,1–6; Tt 2,11–14; Lk 1,67–80 Jutlus: Lk 2,1–20
24. Neljapäev Mu hing januneb Jumala järele, elava Jumala järele; millal ma tulen ja näen Jumala palet? Ps 42,3 Tähetargad saabusid hommikumaalt Jeruusalemma ja küsisid: 'Kus on see juutide vastsündinud kuningas? Me nägime tema tähte tõusmas ja oleme tulnud teda kummardama.' Mt 2,1–2 Sind, Tõe Vaim, tänan ma, et oled andnud minu südamesse kutse vaadata taeva poole. Kui olen käinud üle mägede või ka läbi madalate kohtade, oled Sina uuendanud oma heldet kutset, et ma ei uinuks, et ma ei unustaks. Lase mind minu teekondadel jõuda ikka Poja sõime juurde.
1. JÕULUPÜHA Sõna sai lihaks ja elas meie keskel, ja me nägime tema au. Jh 1,14 Mi 5,1–4a; Tt 3,4–7; Lk 2,1–14 Jutlus: Lk 2, (1–14) 15–20
25. Reede Õnnis on rahvas, kelle Jumal on Issand. Ps 144,15 Vaata, ma kuulutan teile suurt rõõmu, mis saab osaks kogu rahvale, et teile on täna sündinud Taaveti linnas Päästja, kes on Issand Kristus. Lk 2,10–11 Alandlik Jumal, lase meie kiitlemise aluseks olla üksnes see, et tunneme Sind, et käime Sinu teedel. Tee meist kuulekas rahvas, kes kõige suuremaks varaks peab Sinu Poja tundmist. Lase auliseks saada Jeesuse Kristuse nimi kõigi rahvaste keskel.
ESIMÄRTER STEFANOSE MÄLESTUSPÄEV Kallis on Issanda meelest tema vagade surm. Sinule ma ohverdan tänuohvreid ja hüüan appi Issanda nime. Ps 116,15.17 Mt 10,16–22; Ap 6,8–15;7, (1–54) 55–60 Jutlus: Mt 10,16–22
2. JÕULUPÜHA Js 11,1–9; Hb 1,1–3 (4–6); Lk 2,15–20 Jutlus: Jh 1,1–5, (6–8) 9–14
26. Laupäev Vaata, ma toon temale paranemist ja tervist, ja ma teen nad terveks ning ilmutan neile rohket rahu ja tõtt. Jr 33,6 Karjased ütlesid üksteisele: 'Läki nüüd Petlemma, et näha saada seda, mis on sündinud, mis Issand on teatanud meile!' Lk 2,15 Halastaja Õnnistegija, paranda minu haigust, mille elu langenud inimesena langenud maailmas on mulle toonud. Too oma Poja inimesekssaamise väega mulle tagasi see rahu ja tõde, mis oli esivanematel paradiisiaias. Lase mul käia see tee Sinuga, Petlemma sõime kaudu.
1. PÜHAPÄEV PÄRAST JÕULE Me nägime tema au kui Isast ainusündinud Poja au, täis armu ja tõde. Jh 1,14b Js 49,13–16; 1Jh 1,1–4; Ps 2 Jutlus: Lk 2, (22–24) 25–38 (39–40)
27. Pühapäev Õnnis on mees, kes paneb oma lootuse Issanda peale. Ps 40,5 Meil on veel kindlam prohvetlik sõna, ja te teete hästi, et te seda tähele panete kui küünalt, mis paistab pimedas paigas, kuni päev jõuab kätte ning koidutäht tõuseb teie südameis. 2Pt 1,19 Ustav Jumal, Sinu peale oleme alati lootnud ja Sina ei ole jätnud hätta. Lase sel ustavusel, mida Sinus näeme, saada ustavuseks meie sees. Tee meist uued inimesed, kes on kindlad Sinu teedel ja soolaks maailmas ning jäävad sinu jüngriteks.
28. Esmaspäev Issand Jumal on mulle andnud õpetatud keele, et ma oskaksin vastata väsinule, virgutada teda sõnaga. Js 50,4 Me suudame julgustada neid, kes on mis tahes ahistuses, julgustusega, millega Jumal meid endid julgustab. 2Kr 1,4 Halastuse Isa, tee mind hea sõna toojaks ligimesele. Las minu suu olla valmis rääkima rõõmutoovaid sõnu, öeldud õigel ajal, öeldud õige armastusega. Anna selleks selgus taevast ja kindlus Kristuse kannatusest. Mt 2,13–18; Lk 2,21–24
29. Teisipäev Teile, kes te mu nime kardate, tõuseb õiguse päike ja paranemine tema tiibade all. Ml 3,20 Ta tuli omade keskele, ent omad ei võtnud teda vastu. Aga kõigile, kes tema vastu võtsid, andis ta meelevalla saada Jumala lasteks, neile, kes usuvad tema nimesse. Jh 1,11–12 Päikesetõus kõrgest! Vii maised inimesed enesega kaasa taevasesse rõõmu, lase meid rõõmustada ühes inglitega, kes näevad kaugemale, ka neid taevariigi varasid, mis maa peal on nähtamatud. Muuda meie maine kivine põllumaa inglilaulu maaks Sinu tulemise päeval. 1Jh 4,11–16a; Lk 2,25–35
30. Kolmapäev Vaata, ma loon uue taeva ja uue maa. Enam ei mõelda endiste asjade peale ja need ei tule meeldegi. Js 65,17 Sinu riik tulgu, sinu tahtmine sündigu nagu taevas, nõnda ka maa peal. Mt 6,10 Maa ja taeva Looja! Hoia oma loodut ja lase meilgi elada Sinu loodud rahvana. Loo ühel päeval kõik uueks ja muuda meidki, et oleksime nagu Sinu loodud inimesed, eemal ümbritseva maailma langusest. Js 63,7–14; Lk 2,36–40
VANA-AASTAÕHTU Sinu käes on kõik mu ajad. Ps 31,16 2Ms 13,20–22; Rm 8,31b–39; Lk 2,41–52 Jutlus: Lk 12,35–40
31. Neljapäev Issand kuuleb mu anumist, Issand võtab vastu mu palve. Ps 6,10 Paluge, ja te saate, et teie rõõm oleks täielik. Jh 16,24 Halastaja Isa! Kuula, kui Su kogudus Sind palub, otsides neid, kes on kadunud, püüdes parandada, mis on katki. Lase kogudusest saada tempel, kus rahvakogu seisab Sinu palge ees, tempel, mis on täis palvet.


Riigisaladuse seaduse, avaliku teenistuse seaduse ja kohtumenetluse seaduste muutmise seadus – Riigi Teataja
Riigisaladuse seaduse, avaliku teenistuse seaduse ja kohtumenetluse seaduste muutmise seadus
RT I 2003, 13, 67
Vabariigi Presidendi 3. veebruari 2003. a otsusega nr 327
I. Riigisaladuse seaduses (RT I 1999, 16, 271; 82, 752; 2001, 7, 17; 93, 565; 100, 643; 2002, 53, 336; 57, 354; 63, 387) tehakse järgmised muudatused:
« (1) Riigisaladuseks oleva teabe tähtsusest lähtuvalt liigitatakse käesolevas seaduses riigisaladus järgmisteks erineva salastatuse tasemega saladusteks:
1) «piiratud» tasemega riigisaladus;
2) «konfidentsiaalse» tasemega riigisaladus;
3) «salajase» tasemega riigisaladus;
4) «täiesti salajase» tasemega riigisaladus.»
« § 41. «Piiratud» tasemega riigisaladus
(1) «Piiratud» tasemega riigisaladus on teave, mida käsitletakse «piiratud» tasemega saladusena Eesti Vabariigiga välislepingu sõlminud välisriigis või rahvusvahelises organisatsioonis, kui see on vastavas välislepingus selliselt sätestatud. Seda teavet sisaldav teabekandja salastatakse 10 aastaks.
(2) «Piiratud» tasemega riigisaladuseks on ka Välisministeeriumi kogutud ja koostatud teave välisriikide ja rahvusvaheliste organisatsioonide kohta, välja arvatud teave, mille avalikustamine ei kahjusta välissuhtlemist. Seda teavet sisaldav teabekandja salastatakse 30 aastaks.»
« 1) Kaitseministeeriumi, Siseministeeriumi, Kaitsepolitseiameti ning Teabeameti kriisireguleerimisplaan tegutsemiseks hädaolukorras. Seda teavet sisaldav teabekandja salastatakse 20 aastaks. Salastatus kustub teabe kasutamisel hädaolukorras;»;
2) punkti 3 esimene lause muudetakse ja sõnastatakse järgmiselt:
« 3) Vabariigi Valitsuse kinnitatud riiklikult tähtsate hädaolukorraks valmisolekuga seotud ettevõtete ja asutuste loetelu, mille töö tagamine on riigi julgeolekule olulise tähtsusega.»;
3) punkt 4 tunnistatakse kehtetuks;
4) punkti 10 esimene lause muudetakse ja sõnastatakse järgmiselt:
« 10) riigisaladust valdava asutuse riigisaladust sisaldavate teabekandjate evakuatsiooniplaan.»
1) punkti 3 esimene lause muudetakse ja sõnastatakse järgmiselt:
« 3) ministeeriumide ja maakondade riskianalüüsi kokkuvõte ning riskianalüüsi see osa, mis kirjeldab põhiseaduslikku korda ähvardavaid ohte, planeeritavaid meetmeid ja ressursside vajadust ohtude ennetamiseks ning nendest tulenevate hädaolukordade lahendamiseks.»;
2) punkti 11 esimene lause muudetakse ja sõnastatakse järgmiselt:
« 11) Kaitsepolitseiameti ja Teabeameti struktuur, välja arvatud struktuuriüksused, mis avaldatakse vastava julgeolekuasutuse põhimääruses.»;
3) punktist 15 jäetakse välja sõnad «ja investeeringute».
§ 5. Paragrahvi 7 punkti 1 esimene lause muudetakse ja sõnastatakse järgmiselt:
« 1) riiklikus kriisireguleerimisplaanis kirjeldatud riiklik tegevuskava tegutsemiseks eriolukorra ja erakorralise seisukorra ajal ning sõjaajal.»
§ 6. Paragrahvi 17 lõike 2 punkt 5 muudetakse ja sõnastatakse järgmiselt:
« 5) vaatab läbi ja kinnitab Siseministeeriumi kantsleri, Kaitsepolitseiameti peadirektori ja tema asetäitja, Teabeameti peadirektori ja tema asetäitja ning Kaitsejõudude Peastaabi ülema ja tema asetäitja suhtes teostatud julgeolekukontrolli tulemused.»
§ 7. Paragrahvi 19 lõiget 2 täiendatakse punktiga 4 järgmises sõnastuses:
« 4) «piiratud» tasemega riigisaladust sisaldav teabekandja märgistatakse salastusmärkega «PIIRATUD».»
§ 8. Paragrahvi 23 senine tekst loetakse lõikeks 1 ja paragrahvi täiendatakse lõigetega 2, 3 ja 4 järgmises sõnastuses:
« (2) Õigus üksnes «piiratud» tasemega riigisaladusele juurdepääsuks tekib füüsilisel isikul ametikohajärgselt. Ametikohtade loetelu, kellel on põhjendatud teadmisvajadus juurdepääsuks üksnes «piiratud» tasemega riigisaladusele, kehtestab asjaomane minister, kaitseväes või Kaitseliidus kaitseväe juhataja, maavalitsuses maavanem ning Riigikogu Kantseleis, Vabariigi Presidendi Kantseleis, Riigikantseleis, Õiguskantsleri Kantseleis, kohtutes ja Riigikontrollis vastava asutuse juht.
(3) Õiguse üksnes «piiratud» tasemega riigisaladusele juurdepääsuks juriidilistel isikutel ja teenistusvälistel füüsilistel isikutel otsustab asjaomane minister, maavalitsuses maavanem ning Riigikogu Kantseleis, Vabariigi Presidendi Kantseleis, Riigikantseleis, Õiguskantsleri Kantseleis, kohtutes ja Riigikontrollis vastava asutuse juht igal konkreetsel juhul eraldi.
(4) Kui «piiratud» tasemega riigisaladusele juurdepääsu omav isik ei oma juurdepääsu «konfidentsiaalse», «salajase» või «täiesti salajase» tasemega riigisaladusele, siis esitab ta ühe kuu jooksul pärast vastavale ametikohale nimetamist või käesoleva paragrahvi lõikes 3 nimetatud otsuse tegemist julgeolekukontrolli teostavale asutusele käesoleva seaduse § 28 lõike 3 punktis 3 nimetatud dokumendi.»
§ 9. Paragrahvi 24 lõige 1 muudetakse ja sõnastatakse järgmiselt:
« (1) Riigisaladusele juurdepääsu õigus juurdepääsuloa alusel on «konfidentsiaalse», «salajase» või «täiesti salajase» tasemega juurdepääsuluba omaval füüsilisel või juriidilisel isikul, kellel on põhjendatud teadmisvajadus.»
§ 10. Paragrahvi 25:
1) senine tekst loetakse lõikeks 1 ning teksti täiendatakse pärast sõna «korras» sõnadega «ning pärast julgeolekukontrolli läbimist»;
« (2) Uurija, prokurör või kohus edastab julgeolekukontrolli teostavale asutusele julgeolekukontrolli läbiviimise taotluse isikule riigisaladusele juurdepääsu õiguse andmise otsustamiseks. Julgeolekukontrolli läbimiseks esitavad isikud julgeolekukontrolli teostavale asutusele käesoleva seaduse § 28 lõike 3 punktis 3 nimetatud dokumendi.
(3) Julgeolekukontrolli teostav asutus edastab julgeolekukontrolli tulemusena kogutud andmed uurijale, prokurörile või kohtule nende poolt määratud tähtajaks, mis ei või olla lühem kui üks kuu.»
§ 11. Paragrahvi 27 lõikes 1 asendatakse sõna «teatud» sõnadega ««konfidentsiaalse», «salajase» või «täiesti salajase»».
§ 12. Paragrahvi 29:
« (1) Juurdepääsuloa saamiseks või selle kehtivuse pikendamiseks või juurdepääsuks uurija, prokuröri või kohtu määruse alusel peab seda taotlev isik läbima julgeolekukontrolli. Julgeolekukontrolli eesmärk on selgitada välja isiku vastavus juurdepääsuloa andmise või selle kehtivuse pikendamise tingimustele.»;
« (11) Julgeolekukontrolli on õigus läbi viia ka isikute suhtes, kellel on juurdepääs «piiratud» tasemega riigisaladusele ametikohajärgselt.»;
3) lõiget 2 täiendatakse pärast sõnu «lõikes 3» sõnadega «ja 3 1»;
« (31) Teabeamet teostab julgeolekukontrolli Teabeametisse julgeolekuametniku ametikohale kandideerivate ja Teabeametis teenistuses olevate isikute suhtes.»
§ 13. Paragrahvi 30 täiendatakse lõigetega 21 ja 22 järgmises sõnastuses:
« (21) Julgeolekukontrolli teostav asutus võib käesoleva paragrahvi lõikes 2 kirjeldatud tähtaega pikendada füüsilise isiku puhul kolme kuu ja juriidilise isiku puhul kuue kuu võrra järgmistel juhtudel:
1) juurdepääsuloa taotlejaga või taotleja esindajaga ei ole julgeolekukontrolli käigus olnud võimalik taotlejast olenevatel põhjustel vestlust läbi viia;
2) juurdepääsuloa andmise otsustamisel on vajalik tugineda välisriigist pärinevale teabele;
3) julgeolekukontrolli käigus kogutud teabest tuleneb, et vastavalt järgneva kolme või kuue kuu jooksul võivad tõenäoliselt ilmneda juurdepääsuloa andmisest keeldumise alused;
4) julgeolekukontrolli käigus kogutud teabest tuleneb, et vastavalt järgneva kolme või kuue kuu jooksul võivad kontrollitava isiku suhtes juurdepääsuloa andmisest keeldumise alused ära langeda.
(22) Riigisaladuse kaitse komisjon võib käesoleva paragrahvi lõikes 2 kirjeldatud tähtaega pikendada füüsilise isiku puhul kolme kuu ja juriidilise isiku puhul kuue kuu võrra ka muudel juhtudel, mis on julgeolekukontrolli eesmärki silmas pidades vajalik.»
§ 14. Paragrahvi 31:
« 2) kes on piiratud teovõimega;»;
« 8) keda on karistatud tahtlikult toime pandud kuriteo eest ja kelle neid karistusandmeid ei ole karistusregistrist kustutatud;»;
3) lõike 1 punktis 9 asendatakse sõna «kuriteo» sõnaga «süüteo»;
4) lõike 1 punktis 10 asendatakse sõna «kriminaalkaristust» sõnadega «karistust kuriteo eest»;
5) lõike 1 punktis 16 asendatakse sõnad «haldusõiguserikkumise menetlust» sõnaga «väärteomenetlust»;
6) täiendatakse lõikega 3 järgmises sõnastuses:
« (3) «Piiratud» tasemega riigisaladusele juurdepääsu eeldaval ametikohal ei saa töötada isik, kelle puhul esinevad käesoleva paragrahvi lõikes 1 sätestatud asjaolud. Selline isik kas nimetatakse võimaluse korral teisele ametikohale või vabastatakse teenistusest avaliku teenistuse seaduses (RT I 1995, 16, 228; 1999, 7, 112; 10, 155; 16, 271 ja 276; 2000, 25, 144 ja 145; 28, 167; 102, 672; 2001, 7, 17 ja 18; 17, 78; 42, 233; 47, 260; 2002, 21, 117; 62, 377; 110, 656; 2003, 4, 22) sätestatud alustel ja korras.»
§ 15. Paragrahvi 32 täiendatakse lõikega 9 järgmises sõnastuses:
« (9) Füüsilise isiku juurdepääsuloa kehtetuks tunnistamise korral peab juurdepääsuvajadust põhjendanud ja loa saamist toetanud asutus tagastama loa originaali julgeolekukontrolli teostanud asutusele viie tööpäeva jooksul, alates kuupäevast, mil julgeolekukontrolli teostanud asutus lõpetamisteate edastas.»
§ 16. Seadust täiendatakse §-ga 351 järgmises sõnastuses:
« § 351. Ametikohajärgne juurdepääs «piiratud» tasemega riigisaladusele
(1) Isikud, kes töötavad ametikohal, millel on pärast käesoleva seaduse § 23 lõikes 2 nimetatud ametikohtade loetelu kehtestamist ametikohajärgne juurdepääs «piiratud» tasemega riigisaladusele ja kes ei oma kehtivat juurdepääsuluba «konfidentsiaalse», «salajase» või «täiesti salajase» tasemega riigisaladusele, esitavad § 28 lõike 3 punktis 3 nimetatud dokumendid julgeolekukontrolli teostavale asutusele hiljemalt ühe kuu jooksul pärast eespool nimetatud ametikohtade loetelu jõustumist.
(2) Kui isiku suhtes, kes töötab ametikohal, millel on pärast käesoleva seaduse § 23 lõikes 2 nimetatud ametikohtade loetelu kehtestamist ametikohajärgne juurdepääs «piiratud» tasemega riigisaladusele, esinevad § 31 lõikes 1 sätestatud tingimused, siis ta nimetatakse võimaluse korral teisele ametikohale või vabastatakse ta vastavalt ametikohalt avaliku teenistuse seaduses sätestatud alustel ja korras.»
§ 17. Paragrahvi 117:
« 7) kui ametikoht, millel ta töötab, eeldab juurdepääsu «piiratud» tasemega riigisaladusele, kuid sellel töötava ametniku suhtes esinevad riigisaladuse seaduse § 31 lõikes 1 sätestatud asjaolud.»;
2) lõikes 5 asendatakse sõnad «punktides 2–6» sõnadega «punktides 2–7».
III. Apellatsiooni ja kassatsiooni kriminaalkohtumenetluse seadustikus (RT I 1993, 50, 695; 2002, 83, 488) tehakse järgmised muudatused:
§ 18. Paragrahvi 41:
1) lõiget 2 täiendatakse pärast sõnu «korral või» sõnaga ««piiratud»,»;
2) lõiget 3 täiendatakse pärast sõna «juurdepääsu» sõnaga ««piiratud»,».
IV. Tsiviilkohtumenetluse seadustikus (RT I 1998, 43–45, 666; 108/109, 1783; 1999, 16, 271; 31, 425; 2000, 51, 319; 55, 365; 2001, 21, 113; 34, 186; 53, 313; 93, 565; 2002, 29, 174; 50, 313; 53, 336; 64, 390; 92, 529) tehakse järgmised muudatused:
§ 19. Paragrahvi 81:
V. Halduskohtumenetluse seadustikus (RT I 1999, 31, 425; 33, õiend; 40, õiend; 96, 846; 2000, 51, 321; 2001, 53, 313; 58, 355; 2002, 29, 174; 50, 313; 53, 336; 62, 376) tehakse järgmised muudatused:
§ 20. Paragrahvi 27:
VI. Kriminaalmenetluse koodeksis (ENSV ÜT 1961, 1, 4 ja lisa; RT I 2002, 85, 503; 82, 480) tehakse järgmised muudatused:
§ 21. Paragrahvi 171:
1) lõiget 3 täiendatakse pärast sõnu «korral või» sõnaga ««piiratud»,»;
2) lõiget 4 täiendatakse pärast sõna «juurdepääsu» sõnaga ««piiratud»,».
§ 22. Seadus jõustub 2003. aasta 1. märtsil.